AstraZeneca nafi kandungan vaksin berasas babi

JAKARTA, 7 Syaaban 1442H, Ahad – AstraZeneca menegaskan bahawa vaksinnya tidak mengandungi bahan yang berasaskan babi seperti didakwa Majlis Ulama Indonesia, baru-baru ini.

Jumaat lalu, Majlis Ulama Indonesia dalam laman webnya menyatakan bahawa vaksin COVID-19 di bawah AstraZeneca adalah haram kerana proses pembuatannya menggunakan pankreas babi.

Bagaimanapun, majlis itu membenarkan penggunaan AstraZeneca memandangkan keadaan darurat akibat wabak.

Jurucakap AstraZeneca Indonesia, Rizman Abudaeri berkata, semua proses penghasilan vaksin berkenaan tidak menggunakan atau mempunyai kaitan dengan bahan yang berasal daripada babi mahupun produk haiwan lain.

Setakat ini, agensi makanan dan ubat negara tidak memberi sebarang komen berhubung isu itu.

Pihak berkuasa Indonesia pada Jumaat meluluskan penggunaan vaksin AstraZeneca setelah meninjau laporan bahawa ia menyebabkan pembekuan darah di beberapa negara Eropah.

Indonesia antara negara di Asia yang mempunyai kes tertinggi COVID-19 iaitu 1,455,788 kes dan 39,447 kematian setakat semalam. – Agensi


10 bencana paling ‘mahal’ tahun ini meliputi kos AS$170 bilion

PARIS, 22 Jamadilawal 1443H, Isnin – Sepuluh bencana cuaca paling mahal tahun ini menyebabkan kerosakan lebih AS$170 bilion, meningkat AS$20 bilion berbanding pada 2020, kata kumpulan bantuan Britain, semalam.

Setiap tahun, badan amal Christian Aid UK mengira kos kejadian cuaca seperti banjir, kebakaran dan gelombang panas mengikut tuntutan insurans dan melaporkan hasilnya.

Pada 2020, ia mendapati sepuluh bencana cuaca paling mahal di dunia menyebabkan kerosakan sebanyak AS$150 bilion, menjadikan jumlah keseluruhan tahun ini meningkat sebanyak 13 peratus.

Christian Aid berkata, trend meningkat itu mencerminkan kesan perubahan iklim buatan manusia dan menambah bahawa sepuluh bencana berkenaan turut mengorbankan sekurang-kurangnya 1,075 orang dan 1.3 juta orang kehilangan tempat tinggal.

Bencana paling mahal pada tahun 2021 ialah taufan Ida, yang melanda timur Amerika Syarikat dan menyebabkan kerugian kira-kira AS$65 bilion. Selepas menghentam Louisiana pada penghujung Ogos, ia menuju ke utara dan menyebabkan banjir besar di New York City dan kawasan sekitarnya.

Banjir yang dahsyat dan mengorbankan nyawa di Jerman dan Belgium pada Julai seterusnya berada dalam senarai kerugian sebanyak AS$43 bilion.

Sementara itu, ribut musim sejuk di Texas yang memusnahkan grid kuasa besar negeri itu menelan belanja AS$23 bilion, diikuti banjir di wilayah Henan China pada Julai yang menelan belanja dianggarkan AS$17.6 bilion.

Bencana lain yang menelan belanja beberapa bilion dolar termasuk banjir di Kanada, kelewatan pembekuan musim bunga di Perancis yang merosakkan ladang anggur, dan taufan di India dan Bangladesh pada bulan Mei.

Laporan itu mengakui penilaian kebanyakannya meliputi bencana di negara kaya di mana infrastruktur diinsuranskan dengan lebih baik, bagaimanapun kesan bencana di negara miskin selalunya tidak dapat dikira.

Ia memberi contoh Sudan Selatan di mana banjir menjejaskan kira-kira 800,000 orang.

“Beberapa peristiwa cuaca ekstrem yang paling dahsyat pada 2021 melanda negara yang lebih miskin, yang menyumbang sedikit kepada menyebabkan perubahan iklim,” kata kenyataan akhbar laporan itu.

Pada pertengahan Disember, syarikat insurans terbesar dunia, Swiss Re, menganggarkan malapetaka semula jadi dan kejadian cuaca ekstrem menyebabkan kerosakan sekitar AS$250 bilion tahun ini.

Pihaknya berkata, jumlah itu mewakili peningkatan 24 peratus berbanding tahun lepas dan kos kepada industri insurans sahaja adalah yang keempat tertinggi sejak 1970. – Agensi


Mesir tutup persimpangan Rafah atas alasan keselamatan

KAHERAH, 14 Muharram 1443H, Isnin – Mesir hari ini akan menutup persimpangan Rafah di sempadannya dengan Semenanjung Gaza sehingga diberitahu kelak, menurut sumber keselamatan negara itu.

Pergerakan Perjuangan Islam Palestin (Hamas) – yang memerintah Gaza – memaklumkan bahawa pihaknya telah diberitahu oleh Mesir mengenai keputusan untuk menutup persimpangan bagi kedua-dua arah, tanpa memberikan maklumat lanjut.

Menurut sumber keselamatan Mesir, penutupan itu dibuat atas alasan keselamatan berikutan ketegangan pada Sabtu antara Israel dan Hamas, susulan serangan pesawat rejim pengganas ke atas lokasi di Gaza.

Rafah adalah satu-satunya persimpangan antara Mesir dan Gaza, di mana sekatan penjajah Israel telah menghalang kemasukan serta pergerakan barang dan penduduk selama bertahun-tahun.

Mesir terus membuka laluan persimpangan itu setelah konflik 11 hari antara Israel dan Hamas pada Mei lalu, bagi memudahkan penghantaran bantuan serta bahan binaan setelah gencatan senjata antara kedua pihak dilaksanakan. – Agensi


Kubah masjid 200 tahun di India runtuh akibat hujan lebat

NEW DELHI, 28 Zulkaedah 1441H, Isnin – Struktur sebuah masjid tua berusia 200 tahun di ibu negara India di sini, runtuh akibat hujan lebat yang melanda bandar itu.

Masjid Mubarak Begum yang dibina pada tahun 1823, adalah antara beberapa bangunan peninggalan ikonik di kawasan lama bandar bersejarah itu.

Ahad lalu, banjir di bandar berkenaan telah mengorbankan dua nyawa dan menyebabkan banyak kediaman rosak serta pokok tumbang.

“Kira-kira jam 6.45 pagi waktu tempatan (9.15 pagi waktu Malaysia) kubah masjid berkenaan runtuh secara tiba-tiba dengan bunyi dentuman sangat kuat.

“Saya sedang tidur di bilik saya dalam masjid ketika mendengar guruh. Kita kunci masjid tetapi masih benarkan solat dan kuliah,” kata Mohamad Zahid yang berkhidmat sebagai imam dan bilal di masjid berkenaan sejak 2004.

Dia berkata, kali terakhir kerja membaik pulih masjid bersejarah itu dilakukan adalah pada tahun 2016.

Sejak itu, pihaknya ada menulis surat kepada pejabat Lembaga Wakaf – sebuah institusi pemerintah yang menjaga struktur muslim di negara itu – bagi memaklumkan keadaan masjid dan meminta bantuan membaiki atap.

Dia menulis sekali lagi permohonan bantuan ke pejabat Lembaga Wakaf Delhi hari ini bagi meminta membaiki struktur masjid yang rosak.

Difahamkan, pegawai Lembaga Wakaf telah meninjau keadaan masjid yang runtuh untuk menilai kerosakan, namun enggan mengulas lanjut.-  Agensi


Petugas kesihatan alami alahan teruk selepas disuntik vaksin Pfizer

MOSCOW, 9 Jamadilawal 1442H, Khamis – Seorang pekerja kesihatan di New York mengalami tindak balas alergi teruk selepas disuntik vaksin COVID-19 Pfizer, lapor Agensi Berita Sputnik.

Menurut majalah Newsweek, memetik pegawai, kes ini yang pertama daripada lebih 30,000 orang yang menerima suntikan vaksin di bandar ini.

Menurut majalah itu petugas tersebut telah dirawat dan berada dalam keadaan stabil. Tiada maklumat lanjut terkini mengenainya.

“Vaksin mempunyai kesan sampingan dan reaksi alahan, walaupun jarang terjadi, ia biasa berlaku. Kami juga tahu bahawa berdasarkan ujian klinikal dan laporan kesan buruk di bidang kuasa lain, reaksi seperti ini jarang terjadi tetapi telah dilaporkan berlaku dengan vaksin Pfizer, ” kata Jabatan Kesihatan dan Kesejahteraan Mental NYC dalam satu kenyataan pada Rabu. – Bernama


Lakukan inisiatif sokong industri pemakanan tempatan

BANGI, 16 Jamadilawal 1442H, Khamis – Inisiatif bagi menyokong industri pemakanan lokal atau tempatan perlu dilakukan, saran Dr Ahmad Irfan Ikmal Hisham.

Ketua Program Sains Kemanusiaan, Universiti Malaysia Pahang itu berkata, di negara maju, pasar raya utama akan sentiasa mengutamakan bekalan makanan daripada sumber terdekat, malah seboleh-bolehnya dari daerah yang sama.

Perkara itu akan menggalakkan industri tempatan, selain mengelakkan monopoli, katanya.

“Malah lebih penting, rantaian perbekalan makanan akan lebih pendek dan kemungkinan berlakunya pengkhianatan adalah rendah,” katanya menulis di Berita Harian hari ini.

Beliau berkata demikian mengulas isu kartel yang terbabit dalam pengimportan daging sejuk beku dari negara sumber tidak sah, termasuk diragui status halal dan kualitinya kini heboh diperkatakan.

Mengulas lanjut, Ahmad Irfan berkata, isu berkenaan mengajar masyarakat bahawa industri halal terutamanya bekalan import bukan hanya membabitkan Jabatan Kemajuan Islam Malaysia (Jakim) sahaja.

Hakikatnya banyak pemegang taruh lain terbabit termasuk Kementerian Perdagangan Dalam Negeri dan Hal Ehwal Pengguna (KPDNHEP), Jabatan Perkhidmatan Kuarantin dan Pemeriksaan Malaysia (MAQIS), Jabatan Perkhidmatan Veterinar (DVS) serta Jabatan Agama Islam Negeri (JAIN).

Bagaimanapun, katanya, pihak paling kritikal ketika ini adalah syarikat pemegang lesen dan pembekal.

Beliau berkata, sekiranya pemain industri lebih mengutamakan keuntungan dan mengabaikan integriti, maka pengguna akan terus menjadi mangsa.

“Justeru, kesungguhan pihak yang bertanggungjawab untuk mengambil tindakan ke atas kartel yang mungkin sudah pun bertahun-tahun ‘rasa sedap’ dengan monopoli dan kekuasaan pemasaran dimiliki, amatlah dinantikan oleh rakyat.”

“Sekiranya tindakan ini dapat diambil, integriti dapat dipertingkat, permintaan boleh dipenuhi, bekalan daging semakin segar dan berkualiti, manakala harga boleh dilaraskan kembali,” katanya.

Sementara menanti langkah tuntas pihak bertanggungjawab, beliau berkata, pengguna juga perlu memainkan peranan kerana pada akhirnya mereka sendiri yang akan menghidangkan dan menghadap juadah daging di atas meja makan.

Katanya, pesanan Rasulullah ﷺ.  perlu diteladani ketika ini, di mana Baginda ﷺ.  pernah menyatakan apa yang halal dan haram secara jelas, cuma antara kedua-duanya ada syubhah, iaitu tidak jelas hukumnya sama ada halal atau haram.

Maka, katanya, Baginda ﷺ.  menyatakan untuk menjauhi perkara syubhah.

“Sekiranya pengguna menggunakan kuasa kepenggunaan dengan mengelakkan daging syubhah, kembali mengutamakan ajaran sunah dan mengutamakan produk tempatan.

“Maka tiadalah peluang lagi kepada kartel untuk berterusan menikmati kuasa pasaran mereka sehingga kelabu mata demi keuntungan,” katanya.


Tiada kesudahan! Israel bina rumah bergerak pula di tanah Palestin

HEBRON, 25 Rabiulakhir 1442H, Jumaat – Penduduk haram Israel hari ini mendirikan rumah bergerak di tanah Palestin di kampung al-Baq’a, di timur kota Hebron.

Agensi berita WAFA melaporkan, rumah berkenaan didirikan di atas bukit yang terletak bersebelahan dengan penempatan haram Qiryat Arba.

Pemilik bukit itu, Aref Jabar kehilangan sebahagian besar tanah seluas 50 donum (5 hektar), di mana penduduk Yahudi berusaha merampasnya bagi mendirikan penempatan haram.

Terletak secara mendatar kira-kira empat kilometer di sebelah timur Hebron dan memiliki ketinggian 915 meter dari permukaan laut, kampung al-Baq’a mempunyai penduduk sekitar 1,500 orang.

Majoriti penduduk kampung itu bergantung kepada hasil pertanian dan penternakan sebagai sumber pendapatan.

Rejim pengganas Israel telah merampas sekurang-kurangnya 1,500 donum (150 hektar) ketika Intifada kedua,

600 donum (60 hektar) daripada keluasan itu digunakan bagi pembinaan tembok pemisah Israel.

Malah, pembinaan tembok itu mengakibatkan rampasan 100 donum (10 hektar) lagi tanah Palestin selain pemusnahan kira-kira 2,000 pokok.

Kawasan perkampungan ini dikepung oleh tiga penempatan haram Israel iaitu Qiryat Arba di selatan, Ramat Mamre (Kharsine) di sebelah barat dan Qiryat Lima di barat laut. – Agensi


Masalah kekurangan bekalan ayam dapat selesai pada Jun

BANGI, 26 Syawal 1443H, Jumaat – Masalah kekurangan bekalan ayam dijangka dapat diselesaikan pada Jun, dengan keadaan di beberapa kawasan sudah bertambah baik, kata Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid.

Beliau berkata, ini berdasarkan pemantauan dan pemeriksaan kementerian terhadap industri ternakan, selain beberapa langkah intervensi segera yang dilaksanakan kerajaan.

“Saya sudah bercakap dengan pengeluar ayam dan mereka memaklumkan perkara ini (isu kekurangan ayam) dijangka selesai selewat-lewatnya awal Jun.

“Selain itu, kerajaan juga mengambil langkah drastik dalam menangani perkara itu termasuk mengenakan sekatan ke atas eksport ayam dan pemansuhan permit import (AP) makanan yang diluluskan mulai 1 Jun ini.

“Insya-Allah ia akan diselesaikan dengan cara terbaik,” katanya seperti dilapor akhbar tempatan.

Mengenai dakwaan peniaga menjual melebihi harga terkawal iaitu RM8.90 sekilogram, Rosol berkata, pengguna boleh melaporkan kejadian sedemikian untuk pihak berkuasa mengambil tindakan.

“Kita akan pantau dan tindakan akan diambil mengikut Akta Kawalan Harga dan Antipencatutan 2011 terhadap mana-mana pihak yang gagal mematuhi peraturan di bawah penguatkuasaan ini.

“Tindakan kami bukan berdasarkan laporan semata-mata, tetapi juga pemeriksaan dilakukan di premis perniagaan dan di lapangan dari semasa ke semasa,” katanya.


Taliban serah wartawan Iran ditahan kepada kedutaan

KABUL, 10 Safar 1445H, Ahad – Seorang wartawan warga Iran yang ditahan di Afghanistan sejak seminggu lalu, telah diserahkan ke pihak kedutaan di Kabul untuk pembebasan.

Wartawan daripada organisasi Tasnim News itu ditahan sejak seminggu lalu ketika mahu berlepas keluar dari negara berkenaan.

Menurut kedutaan Iran di Kabul, Mohammad Hossein Velyati berada di Afghanistan selama dua minggu secara sah.

Penahanan itu dijangka akan meningkatkan lagi krisis antara Iran dan Taliban selepas kedua-duanya mempunyai hubungan tegang berikutan penindasan Syiah di Afghanistan.

Malah, sejak Amerika Syarikat (AS) meninggalkan Afghanistan pada 2021, Iran dan Taliban telah berdepan krisis mengenai dasar air dan beberapa isu lain.

Sementara itu, Tasnim News dalam kenyataan memaklumkan, Taliban telah menyerahkan Mohammad Hossein ke Kedutaan Iran di Kabul.

Bagaimanapun, tiada alasan yang diberikan terhadap penahanan wartawan terbabit berikutan kemasukannya ke negara berkenaan dilakukan secara sah.

Malah laporan terbaharu mengesahkan wartawan Tasnim berkenaan yang juga merupakan jurugambar itu masih berada di kedutaan iran dan tidak berlepas meninggalkan negara itu lagi, sehingga kini. – Agensi


PKP: Solat Aidilftri masih dibenarkan di masjid, surau KL

BANGI, 25 Ramadan 1442H, Jumaat – Solat Jumaat, solat fardu, solat sunat tarawih dan solat sunat Aidilfitri masih dibenarkan di kawasan Perintah Kawalan Pergerakan (PKP), mengikut kapasiti masjid atau surau dengan penjarakan 1.5 meter.

Jabatan Agama Islam Wilayah Persekutuan (Jawi) menetapkan ketetapan itu untuk masjid serta surau di Kuala Lumpur, yang tertakluk di bawah pelaksanaan PKP bermula hari ini hingga 20 Mei.

Pengarah Jawi, Datuk Mohd Ajib Ismail berkata, pelaksanaan aktiviti Qiamullail juga dibenarkan untuk jumlah 100 orang sahaja, mulai jam 5 pagi dengan penjarakan fizikal 1.5 meter.

Selain itu, pihaknya turut membenarkan tadarus al-Quran dan majlis khatam secara bersemuka dengan kapasiti separuh dewan solat utama serta penjarakan fizikal 1.5 meter.

“Takbir hari raya pada malam 1 Syawal dibenarkan dengan peserta tidak melebihi 20 orang dalam kalangan ahli jawatankuasa atau pegawai masjid sahaja sehingga jam 10 malam.

“Kuliah, tazkirah secara bersemuka dibenarkan dengan kapasiti separuh dewan solat utama dengan penjarakan fizikal 1.5 meter,” katanya dalam kenyataan, hari ini.

Bagaimanapun, jamuan selepas solat sunat Aidilfitri, majlis jamuan hari raya dan aktiviti ziarah kubur tidak dibenarkan.

Sementara bagi ketetapan di Putrajaya dan Labuan yang tertakluk di bawah Perintah Kawalan Pergerakan Pemulihan (PKPP), semua kebenaran membabitkan aktiviti masjid masih sama dengan kawasan PKP.

Namun, dua kawasan berkenaan membenarkan jamuan selepas solat sunat Aidilfitri secara berbungkus.

“Aktiviti ziarah kubur dibenarkan dengan tidak melebihi enam orang bagi satu petak kubur dan tidak melebihi 30 minit.

“Semoga umat Islam khususnya di Wilayah-Wilayah Persekutuan terus melipatgandakan amalan di penghujung Ramadan serta berdoa kepada Allah SWT agar penularan wabak COVID-19 di negara tercinta segera berakhir,” katanya.


Tindakan terhadap PATI demi keselamatan, kesihatan

KUALA LUMPUR, 14 Zulkaedah 1441H, Isnin – Segala bentuk tindakan yang diambil terhadap pendatang tanpa izin di negara ini adalah atas keperluan keselamatan dan kesihatan negara, kata Ketua Polis Negara Tan Sri Abdul Hamid Bador.

Beliau berkata semua negara di dunia tidak akan membiarkan pendatang tanpa izin bebas tanpa kawalan terutama ketika berdepan wabak termasuk pandemik COVID-19.

Katanya Polis Diraja Malaysia (PDRM) akan terus membantu Jabatan Imigresen dalam menguatkuasakan Akta Imigresen 1959/1963.

“Dalam tempoh Perintah Kawalan Pergerakan Pemulihan (PKPP), PDRM juga akan terus melipatgandakan usaha mengawal sempadan darat dan laut daripada terus dibolosi oleh pendatang tanpa izin, dan dalam masa sama memastikan tiada penganiayaan terhadap pendatang tanpa izin yang ditangkap,” katanya ketika dihubungi Bernama hari ini.

Abdul Hamid berkata demikian ketika diminta mengulas dokumentari bertajuk ‘Locked Up in Malaysia’s Lockdown’ yang diterbitkan oleh agensi berita asing Al Jazeera.

Beliau turut menegaskan laporan yang dikeluarkan oleh agensi berita tersebut yang mendakwa Malaysia melakukan diskriminasi terhadap pendatang tanpa izin itu adalah tidak tepat dan siasatan lanjut sedang dijalankan oleh PDRM.

Bernama difahamkan satu laporan polis telah dibuat oleh Jabatan Imigresen berhubung perkara itu.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19.

Semalam, Menteri Kesihatan Datuk Seri Dr Adham Baba berkata dakwaan itu adalah tidak berasas kerana Malaysia memperkenalkan Perintah Kawalan Pergerakan untuk menyelamatkan orang ramai daripada COVID-19 tanpa mengira warganegara atau bukan warganegara. – Bernama


Peluang PH memerintah buat kali kedua tipis: Presiden ISMA

Oleh Zuhayati Yazid

BANGI, 15 Rabiulawal 1444H, Rabu – Pakatan Harapan (PH) tidak sepatutnya diberi peluang untuk kembali memerintah selepas pelbagai kegagalan semasa menjadi kerajaan selama 22 bulan.

Rakyat sendiri merasai keperitan ketika PH menjadi kerajaan dan gabungan pembangkang itu wajar ditolak pada Pilihan Raya Umum ke-15 (PRU15), tegas Presiden Ikatan Muslimin Malaysia (ISMA), Ustaz Muhammad Fauzi Asmuni.

“PH sepatutnya malu dengan rakyat Malaysia berikutan sejarah pentadbirannya sebelum ini.

“Rakyat sudah melihat selama 22 bulan macam mana mereka menderita. Rekod pentadbiran PH sepanjang tempoh itu bukan lagi rahsia namun dirasai seluruh rakyat di negara ini,” katanya ketika dihubungi Ismaweb.net, hari ini.

Mengulas lanjut, Ustaz Muhammad Fauzi berkata, walaupun tempoh PH memerintah negara singkat namun kesannya amat memeritkan kehidupan rakyat.

“Saya merasakan peluang PH memerintah kali kedua amat tipis,” katanya.

Atas dasar itu, beliau mengajak rakyat bertindak bijak dengan kuasa dimiliki dan jangan sesekali memperjudikan untung nasib agama serta negara kepada kerajaan tidak bertanggungjawab.


Ini kesannya parti Melayu bertelingkah, DAP lebarkan pengaruh

Oleh Siti Hafidah Abd Ghaffar

BANGI, 28 Syaaban 1442H, Sabtu – Pergolakan yang berlaku antara parti Melayu di Kelantan memungkinkan rakyat negeri itu berubah selera mengundi calon baru dari parti lain pada Pilihan Raya Umum ke-15 (PRU15).

Pertelingkahan parti-parti Melayu juga memberi peluang keemasan kepada parti tamak haloba DAP untuk melebarkan pengaruhnya di negeri terkenal sebelum ini sebagai negeri majoriti Melayu.

Ketua Perhubungan ISMA Negeri Kelantan, Ustaz Sharipudin Abdul Kadir memberi amaran, parti berkenaan akan cuba untuk menonjolkan bahawa perjuangan mereka lebih Melayu dari parti-parti Melayu dengan strategi yang lunak dan halus.

Lebih lebih lagi katanya, kemampuan dengan bantuan material dan kebendaan.

“Dengan strategi yang lunak dan halus, tidak mustahil rakyat Kelantan akan terpikat dengan DAP. Pada masa yang sama mereka eksploitasi orang Melayu di Kelantan untuk memikat pengundi Melayu agar bersama DAP.

“Parti-parti Melayu setakat ini kekal dengan ego masing masing untuk tidak akan bersepakat.

“Mula dah kedengaran lelongan murah kononnya mereka akan perjuangkan bangsa Melayu dan agama. Hakikat sebenarnya itu hanya ‘pelaris’ jualan. Mereka menjadikan agama dan bangsa sebagai pelaris sahaja,” katanya ketika dihubungi Ismaweb.net.

Dalam pada itu, Ustaz Sharipudin mengingatkan bahawa rakyat sudah mula muak dengan sikap dan tingkah lalu pergolakan parti-parti Melayu.

Beliau berkata, budaya ‘cas keting’ memang perkara biasa dalam politik di Kelantan.

“Ambang PRU15 sudah kedengaran seolah-olah tidak akan ada pembahagian kerusi antara parti parti Melayu.

“Ini bermakna semua parti akan bertanding mengikut parti masing masing. Pertembungan beberapa penjuru akan berlaku termasuk calon Melayu dari DAP,” katanya.

Terdahulu, DAP dilaporkan bercita-cita meletakkan calon untuk bertanding di Kelantan pada Pilihan Raya Umum ke-15 (PRU15).

Bendahari Kebangsaan DAP, Fong Kui Lun berkata, pertimbangan itu dibuat susulan kejayaan parti mengadakan konvensyen negeri buat julung kalinya pada Jumaat lepas.

Katanya, DAP pusat akan berbincang dengan wakil negeri itu untuk meletakkan calon tempatan tidak kira Melayu, Cina atau India, asalkan calon tersebut memiliki integriti.


Remaja Palestin ditembak kejam rejim Zionis meninggal dunia

RAMALLAH, 21 Muharam 1445H, Selasa – Seorang remaja Palestin berusia 17 tahun yang ditembak berhampiran bandar Silwad, timur Ramallah, beberapa hari lalu meninggal dunia akibat kecederaannya semalam.

Menurut Datuk Bandar Silwad, Raed Hamed, pemuda itu – yang dikenali sebagai Ramzi Fathi Hamed – ditembak oleh seorang peneroka haram ketika dia berada di dalam kereta berhampiran penempatan Ofra.

Pakar perubatan berkata, Hamed meninggal dunia akibat serangan pulmonari ketika mendapatkan rawatan di hospital Ramallah selepas dia terkena dua das tembakan di dada dan perut.

Laporan mengatakan penembak itu adalah pengawal penempatan Ofra.

Ia berlaku selepas peneroka Israel menembak mati pemuda Palestin, Qusai Jamal, 19, di Burqa, dekat Ramallah, pada Jumaat lalu.

Dua lagi dilaporkan cedera dalam serangan itu. – Agensi


Israel agresif kempen tangkap penduduk Palestin

RAMALLAH, 7 Muharram 1444H, Jumaat – Tentera pengganas Israel semakin agresif apabila menangkap 23 rakyat Palestin ketika serbuan di beberapa bahagian di Tebing Barat pada Khamis.

Kelab Tahanan Palestin dalam satu kenyataan berkata, kesemua tahanan itu adalah dari Hebron, Bethlehem, Tulkarm dan Jenin.

Katanya, lapan daripada semua tahanan itu adalah daripada keluarga Al-Ajouli dari Hebron.

“Penangkapan ini adalah dasar sistematik dan konsisten yang paling menonjol dilaksanakan oleh pihak berkuasa pendudukan setiap hari,” kata kelab itu.

Tentera Israel kerap melakukan kempen penangkapan yang meluas di seluruh Tebing Barat dan Baitulmaqdis Timur yang diduduki, kononnya atas alasan mencari warga Palestin yang dikehendaki.

Menurut institusi berkaitan dengan hal ehwal tahanan, kini terdapat 4,650 rakyat Palestin yang ditahan di penjara Israel.-  Agensi


Tiada had jemaah masjid, surau di Terengganu bermula hari ini

KUALA TERENGGANU, 27 Zulkaedah 1442H, Khamis – Bermula hari ini, tiada lagi had bilangan jemaah untuk semua masjid dan surau di seluruh Terengganu.

Keputusan Majlis Agama Islam Dan Adat Melayu Terengganu (MAIDAM) itu adalah selaras dengan situasi semasa COVID-19 di negeri itu, yang kini menjalani fasa dua Pelan Pemulihan Negara (PPN).

Yang Dipertua MAIDAM, Datuk Osman Muda berkata, keputusan itu telah diperkenan Sultan Terengganu, Sultan Mizan Zainal Abidin setelah mendapatkan pandangan mufti, Pengarah Majlis Keselamatan Negara (MKN) dan Pengarah Kesihatan negeri.

“Bilangan jemaah mestilah mengikut keluasan masjid dan surau serta mematuhi semua prosedur operasi standard (SOP) yang ditetapkan kerajaan.

“Kehadiran hanya dibenarkan kepada ahli kariah yang bermastautin dan warganegara sahaja kecuali mana-mana orang yang diberi kebenaran khas oleh Pesuruhjaya Hal Ehwal Agama Terengganu,” katanya dalam satu kenyataan hari ini.

Katanya, imam masjid juga dikehendaki membaca Qunut Nazilah ketika solat Jumaat dan mengadakan solat sunat hajat setiap kali selepas solat Jumaat.

Osman berkata, semua masjid dan surau juga dikehendaki menganjurkan solat hajat dan bacaan Yasin setiap malam selepas solat Maghrib dan berdoa memohon Allah mengangkat wabak COVID-19.

“Semua imam dikehendaki membaca teks doa Qunut Nazilah dalam solat Jumaat dan berdoa mohon dijauhi wabak penyakit yang disediakan Jabatan Hal Ehwal Agama Terengganu selepas setiap kali solat hajat dan bacaan surah Yasin,” katanya.

Bagaimanapun, tambahnya, aktiviti lain di masjid dan surau tidak dibenarkan kecuali mendapat kebenaran MAIDAM. – Bernama


UMNO ‘buang tabiat’ desak PRU ketika negara berdepan bencana

Oleh Athirah Huda Zalhe

BANGI, 27 Jamadilawal 1442H, Isnin – Tindakan UMNO – parti yang kononnya memperjuangkan Melayu – mendesak Pilihan Raya Umum (PRU) diadakan ketika negara berdepan wabak, bencana serta krisis ekonomi disifatkan pelik dan ganjil.

Bahkan, tindakan parti yang sangat ‘menagihkan’ sokongan majoriti rakyat itu juga seperti ‘buang tabiat’, kata Naib Presiden Barisan Jemaah Islamiah Se-Malaysia (BERJASA), Haji Mohd Hazizi Ab Rahman.

Beliau menyifatkan tindakan Ahli Parlimen UMNO mendesak PRU diadakan dalam masa terdekat sebagai tidak populis, malah menimbulkan rasa meluat dalam kalangan masyarakat khususnya golongan muda.

“Orang-orang tua dulu mengatakan seseorang yang buat perkara ganjil dan pelik sebagai buang tabiat, sebelum meninggal dunia,” katanya kepada Ismaweb.net, hari ini.

Beliau berkata demikian mengulas kemelut yang berlaku di dalam UMNO, termasuk gesaan pemimpinnya yang mahukan PRU15 dibuat dalam masa terdekat.

Suasana politik negara kembali ‘panas’ berikutan khabar angin mengenai wujud dua kem di dalam UMNO yang menolak dan menyokong kerajaan Perikatan Nasional (PN) yang diketuai Tan Sri Muhyiddin Yassin.

Kemelut itu dilihat semakin berpanjangan apabila terdapat Ahli Parlimen UMNO yang memutuskan menarik balik sokongan mereka terhadap Muhyiddin.

Mengulas perkara itu, Mohd Hazizi menggesa rakyat supaya mengabaikan UMNO dan menumpukan perhatian terhadap kerja-kerja masyarakat dalam membantu mangsa banjir dan membendung penularan COVID-19.

“Rakyat perlu fokus membantu sesama kita dalam menghadapi waktu sukar ekonomi ketika ini dan memberi sokongan kepada anak muda Islamis yang berpotensi untuk memimpin negara pada PRU akan datang,” katanya.


2 pengasuh ditahan baling bungkusan mampat pada bayi

BALIK PULAU, 27 Rabiulakhir 1443H, Khamis – Polis menahan dua wanita bagi membantu siasatan berhubung kejadian seorang pengasuh dipercayai membaling sebuah objek disyaki bungkusan mampat pada bayi asuhan di sebuah taska di Bayan Baru, dekat sini.

Ketua Polis Daerah Barat Daya Supt Kamarul Rizal Jenal berkata dua wanita berumur 20-an yang juga pengasuh di taska itu ditahan hari ini untuk siasatan lanjut selepas video berdurasi 44 saat berhubung kejadian tersebur tular dalam laman sosial sejak semalam.

“Video kejadian tersebut tular selepas dimuat naik oleh seorang pengguna Facebook iaitu ibu kepada bayi (lelaki) dan ekoran itu kami menerima dua laporan polis berhubung insiden berkenaan sebelum menjalankan siasatan lanjut.

“Siasatan polis mendapati kejadian itu berlaku pada 6.45 petang, 24 Nov lepas namun videonya baru tular sejak semalam selepas ibu mangsa memuat naik di Facebook miliknya,” katanya dalam kenyataan hari ini.

Kamarul Rizal berkata dua wanita yang ditahan itu direman untuk siasatan lanjut dan kes tersebut disiasat menurut Seksyen 3(1) Akta Kanak Kanak 2001.

Terdahulu, video kejadian dipercayai berlaku di sebuah taska di Bayan Baru itu mendapat perhatian orang ramai dan menerusi hantaran dipercayai dimuat naik oleh ibu bayi itu, seorang wanita dilihat membaling objek ke atas bayi ketika mangsa sedang merangkak. – Bernama


1,135,157 individu lengkapkan dua dos vaksin COVID-19 sejak semalam

KUALA LUMPUR, 27 Syawal 1442H, Selasa – Seramai 1,135,157 individu telah melengkapkan dua dos vaksin COVID-19 di negara ini setakat semalam, kata Menteri Kesihatan Datuk Seri Dr Adham Baba.

Dr Adham menerusi akaun Twitternya hari ini, berkata, seramai 2,503,655 individu menerima dos pertama, menjadikan jumlah keseluruhan pemberian dos pertama dan kedua di negara ini ialah 3,638,812 dos setakat semalam.

Beliau berkata, lima negeri yang telah melengkapkan kedua-dua dos tertinggi ialah Selangor dengan 145,973 dos diikuti Sarawak (119,459), Perak (105,546), Kuala Lumpur (104,742) dan Johor (98,996).

Setakat semalam, 52.5 peratus atau 12,743,918 individu telah mendaftar untuk Program Imunisasi COVID-19 Kebangsaan dan Selangor mencatatkan jumlah pendaftaran tertinggi iaitu 3,363,091 orang.

Mengikut perancangan, fasa kedua program itu yang bermula April hingga Ogos ini akan membabitkan pemvaksinan 9.4 juta warga emas, kumpulan rentan dan Orang Kurang Upaya.

Fasa ketiga bermula bulan lepas hingga Februari 2022 pula melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.

Pada fasa pertama program yang berlangsung dari Februari hingga April lepas, kira-kira 500,000 petugas barisan hadapan termasuk warga kesihatan menerima vaksin itu. -Bernama


Kadar literasi politik rendah, Malaysia belum boleh laksana Undi 18

Oleh Athirah Huda Zalhe

BANGI, 22 Muharram 1443H, Selasa – Perdebatan isu kelayakan mengundi pada usia 18 tahun (Undi 18) terus menjadi topik utama meskipun sudah bertukar kerajaan baharu.

Hakikatnya, berdasarkan situasi politik semasa, Malaysia dilihat masih belum bersedia untuk melaksanakan pendaftaran pemilih automatik dan Undi 18 dalam masa terdekat.

Ini kerana, rata-rata remaja di negara ini masih rendah kadar literasi politik dan kematangan berfikir mereka disebabkan pendidikan yang masih di takuk lama.

Bukan sahaja remaja berusia 18 tahun, statistik juga menunjukkan kadar literasi politik dalam kalangan belia di bawah usia 30 tahun juga amat rendah disebabkan faktor sama, kata pemerhati politik, Ir Ts Muhammad Lukman Al Hakim Mohammad.

“Secara asas, saya tidak bersetuju dengan Undi 18 disebabkan anak remaja kita masih rendah kadar literasi politik.

“Membenarkan mereka mengundi akan menyebabkan mereka akan lebih hebat dimanipulasi pelbagai agenda asing yang amat berbahaya kepada kedaulatan negara.

“Ini termasuk pengaruh liberalisme, sekularisme, Islam moderat, pluralisme, LGBT, hedonisme dan banyak lagi,” katanya kepada Ismaweb.net, hari ini.

Beliau turut bimbang kelayakan itu akan merumitkan lagi keadaan, tatkala generasi berkenaan terdedah kepada media sosial dan dunia digital.

“Apatah lagi dalam keadaan tiada mekanisme pendidikan patriotisme yang berlaku di luar kerangka pendidikan formal di sekolah.

“Tambahan pula, pendaftaran automatik tidak menyelesaikan masalah jika generasi ini masih tidak memiliki kesedaran untuk mengundi,” katanya.

Untuk rekod, pada 16 Julai 2019, Dewan Rakyat meluluskan Rang Undang-Undang Perlembagaan (Pindaan) 2019 bagi menurunkan had umur kelayakan mengundi kepada 18 tahun dengan mendapat lebih dua pertiga persetujuan ahli Dewan.

Begitu juga pada 25 Julai tahun sama, ia diluluskan di Dewan Negara dengan majoriti dua pertiga.

Difahamkan sekiranya dilaksana, anggaran jumlah pengundi pada 2023 akan meningkat lebih daripada 50 peratus menjadikan jumlah pengundi sekitar 22.7 juta berbanding 14.9 juta pada Pilihan Raya Umum Ke-14 (PRU-14) pada 2018.


PICKids: Dos pertama hanya diberikan sehingga 15 Mei ini

BANGI, 11 Ramadan 1443H, Rabu – Mesyuarat Jawatankuasa Bertindak Imunisasi COVID-19 Kanak-Kanak (CITF-C) memutuskan 15 Mei depan sebagai tarikh akhir pemberian dos pertama vaksin di bawah Program Imunisasi COVID-19 Kanak-kanak (PICKids).

Timbalan Menteri Kesihatan 1, Datuk Dr. Noor Azmi Ghazali berkata, kanak-kanak yang belum menerima vaksin COVID-19 perlu membuat keputusan mengenai vaksinasi COVID-19 sebelum 15 Mei ini.

“Selepas tarikh ini, vaksin kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta di negara ini.

“Manakala vaksin Coronavac pula hanya boleh diperoleh dengan bayaran di fasiliti swasta.

“Bagaimanapun, keputusan ini tidak melibatkan vaksinasi bagi kanak-kanak yang lahir pada tahun 2017 dan belum mencapai usia lima tahun pada 15 Mei,” katanya dalam kenyataan, hari ini.

Dr. Noor Azmi berkata, kanak-kanak dilahirkan pada 2017 boleh mendapatkan vaksin dengan mendaftar dalam aplikasi MySejahtera dan perincian mengenai vaksinasi kumpulan tersebut akan diperjelaskan dalam masa terdekat.

“Keputusan itu dibuat berikutan trend permintaan vaksinasi ibu bapa serta penjaga terhadap kanak-kanak yang semakin menurun dan KKM telah mengkaji semula tempoh pelaksanaan PICKids,” katanya.

Permintaan vaksinasi yang rendah menyebabkan pembaziran dan bagi mengelakkan pembaziran vaksin Comirnaty kanak-kanak yang tidak digunakan dalam tempoh enam bulan selepas dikeluarkan oleh pengilang, penetapan tarikh akhir dos satu perlu dibuat.

“Sebagai persediaan ke arah tarikh akhir dos satu ini, jabatan-jabatan kesihatan negeri telah memulakan operasi gerak gempur di lapangan manakala, ibu bapa yang telah mendaftarkan anak dalam MySejahtera tetapi belum disuntik akan dihubungi oleh petugas kesihatan,” jelas beliau.

Dalam masa sama, Dr. Noor Azmi berkata, seramai 1,371,120 atau 38.6 peratus kanak-kanak telah menerima sekurang-kurangnya satu dos vaksin COVID-19 sehingga semalam dan 195,865 telah menerima dua dos vaksin dengan purata pemberian vaksin dos satu sekitar 4,500 dos sehari semenjak 7 hari lalu.


Kesepakatan politik mesti bertunjang agama, bangsa, tanah air

BANGI, 26 Rabiulawal 1444H, Ahad – Parti BERJASA – komponen Gerakan Tanah Air (GTA) – berprinsip bahawa kesepakatan politik mesti bertunjangkan kebaikan kepada masa hadapan agama, bangsa dan tanah air.

Timbalan Presiden BERJASA, Datuk Mohd Rosli Ramli menegaskan perkara itu selepas Presiden Parti Pejuang Tanah Air (Pejuang), Datuk Seri Mukhriz Mahathir memaklumkan GTA bersedia mengadakan kerjasama dengan mana-mana parti pada pilihan raya umum nanti.

Terdahulu, Timbalan Pengerusi Penaja GTA itu berkata, terdapat dua kaedah bagi GTA untuk membentuk kerjasama politik iaitu menyertai gabungan parti politik atau melakukan pakatan pilihan raya bagi mengelakkan pertindihan calon di sesuatu kerusi.

Beliau berkata, pihaknya sudah mengadakan perbincangan dengan gabungan parti politik tertentu untuk melihat sama ada kerjasama boleh dilaksanakan ataupun tidak.

“Kita tidak kisah sangat dengan mana satu (PH atau PN), tapi setakat ini saya ingat adalah sedikit respons positif daripada PN, dengan PH itu saya baru dengar yang (Pengerusi Penaja GTA) Tun Dr Mahathir (Mohamad) buat kenyataan menerusi video itu (semalam) yang dia pun terbuka kalau PH nak berbincang,” katanya.

Dalam satu kenyataan hari, Datuk Mohd Rosli berkata, beliau mengambil maklum kenyataan yang dikeluarkan Presiden Pejuang itu.

“Parti BERJASA amat menghormati sistem musyawarah yang menjadi tunjang kepada kesepakatan komponen GTA yang terdiri dari parti-parti politik, badan bukan kerajaan NGO dan tokoh-tokoh nasional.

“Justeru itu, segala keputusan berkaitan dasar GTA itu sendiri perlu didasari kesepakatan atau konsensus semua komponen GTA dan tidak hanya berkisar pendapat peribadi mana-mana pihak,” katanya.

Penubuhan GTA yang diumumkan Tun Dr Mahathir Mohamad pada Ogos lalu dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.

Sebelum ini, Gagasan Bangsa (GB) memutuskan untuk bekerjasama dengan keempat-empat parti komponen utama GTA bagi menghadapi Pilihan Raya Umum ke-15 (PRU15) nanti.

Pun begitu, memandangkan penubuhan GTA belum diluluskan Jabatan Pendaftaran Pertubuhan (ROS), semua komponen gerakan itu bersetuju menggunakan logo Pejuang bagi menghadapi PRU15.


BN buat rombakan kecil

BANGI, 6 Rabiulawal 1442H, Jumaat – Bekas Naib Presiden UMNO, Datuk Seri Hishammuddin Hussein dilantik sebagai Bendahari Agung Barisan Nasional (BN) baharu menggantikan Datuk Seri Tengku Adnan Tengku Mansor.

Pelantikan itu dibuat susulan rombakan kecil dalam kepimpinan telah dilakukan dengan mengambil kira beberapa aspek untuk memperkukuh struktur BN, kata Pengerusinya, Datuk Seri Ahmad Zahid Hamidi.

Bagaimanapun, rombakan itu masih mengekalkan Tengku Adnan dan akan terus menjalankan tugas-tugas selaku Bendahari UMNO, katanya.

“Barisan Nasional merakamkan setinggi-tinggi penghargaan dan terima kasih kepada YB Datuk Seri Tengku Adnan Bin Tengku Mansor atas segala jasa dan peranan beliau selaku Bendahari Agung Barisan Nasional.

“Tahniah diucapkan kepada YB Datuk Seri Hishammuddin bin Tun Hussein. Diharapkan beliau dapat menjalankan tanggungjawab yang telah diamanahkan dengan sebaiknya,” katanya dalam kenyataan, hari ini.


Palestin lapor 5 kes baharu varian Omicron

RAMALLAH, 20 Jamadilawal 1443H, Sabtu – Palestin merekodkan lima kes baharu COVID-19 varian Omicron pada Sabtu, lapor Agensi Anadolu.

Dalam satu kenyataan, jurucakap kementerian Kamal Al-Shakhra, berkata jangkitan baharu itu dilaporkan di Tebing Barat yang diduduki.

Beliau berkata jumlah keseluruhan kes varian Omicron di wilayah Palestin setakat ini adalah sebanyak 23.

Pihak berkuasa kesihatan Palestin melaporkan tiga kes pertama varian baharu pada 23 Disember. – Bernama


Subsidi tiket penerbangan diperluas kepada pelajar politeknik, matrikulasi dan IPG

PUTRAJAYA, 20 Rabiulawal 1445H, Jumaat – Inisiatif subsidi pembelian tiket penerbangan sebanyak RM300 kini diperluaskan kepada pelajar politeknik dan kolej komuniti di bawah Kementerian Pendidikan Tinggi (KPT), pelajar matrikulasi serta institut pendidikan guru (IPG) di bawah Kementerian Pendidikan Malaysia (KPM).

Kementerian Pengangkutan (MOT) dalam satu kenyataan hari ini memaklumkan subsidi tiket penerbangan itu yang bermula hari ini membabitkan laluan domestik antara Semenanjung Malaysia, Sabah, Sarawak dan Labuan.

“Buat masa ini, pelajar yang layak hanyalah pelajar yang berdaftar di politeknik, kolej komuniti, matrikulasi dan institut pendidikan guru sehingga sesi akademik 2022/2023 serta belum menamatkan pengajian selepas sesi akademik tersebut,” menurut kenyataan itu.

Menurut MOT pelajar yang layak boleh memilih membuat permohonan bantuan subsidi tiket penerbangan itu daripada mana-mana syarikat penerbangan seperti Malaysia Airlines termasuk MASwings dan FireFly, AirAsia, Batik Air dan MYAirline melalui laman sesawang syarikat penerbangan berkenaan.

Menteri Pengangkutan, Anthony Loke ketika mengumumkan inisiatif berkenaan pada 12 Julai lepas berkata, subsidi itu akan memanfaatkan lebih 56,000 pelajar universiti awam membabitkan kos berjumlah kira-kira RM16.8 juta. Ketika itu, ia hanya ditawarkan kepada pelajar universiti awam.

MOT memaklumkan semakan kelayakan boleh dibuat melalui laman sesawang MOT di (https://subsidiudara.mot.gov.my/) dan sekiranya didapati tidak layak, mereka disarankan membuat semakan dan rayuan kepada KPT atau KPM melalui institusi pendidikan masing-masing.

Tarikh akhir penebusan baucar untuk pembelian tiket penerbangan adalah pada 31 Disember 2023 dan pembelian tiket penerbangan untuk perjalanan selepas tarikh akhir penebusan baucar adalah dibenarkan.

Menurut MOT setelah menerima permohonan tersebut, syarikat penerbangan akan mengeluarkan baucar digital bernilai RM300 kepada pelajar sebagai credit shell untuk membeli tiket penerbangan.

“Sekiranya harga tiket yang dibeli adalah kurang daripada RM300, baki baucar digital akan kekal dalam credit shell dan boleh digunakan untuk pembelian tiket seterusnya,“ menurut MOT.

Inisiatif subsidi penerbangan itu merupakan antara usaha Kerajaan Perpaduan untuk mengeratkan hubungan antara Semenanjung Malaysia dengan Sabah, Sarawak serta Labuan di samping menangani isu kos sara hidup selaras dengan aspirasi Malaysia MADANI. – Bernama


Pelaksanaan PdP hibrid dibenarkan tertakluk keputusan IPT

BANGI, 8 Rejab 1443H, Khamis – Institusi pengajian tinggi (IPT) diingatkan supaya mempunyai kapasiti untuk menampung bilangan pelajar yang hadir secara fizikal dan sentiasa mematuhi prosedur operasi standard (SOP) pengajaran dan pembelajaran (PdP) yang ketat bagi kemasukan ke kampus bermula Mac ini.

Kementerian Pengajian Tinggi (KPT) berkata, aspek keselamatan dan kesihatan pelajar adalah menjadi keutamaan kementerian dalam proses kemasukan serta keberadaan pelajar di kampus.

Oleh itu, pelaksanaan PdP secara hibrid atau secara dalam talian adalah dibenarkan tertakluk kepada keputusan pihak IPT sendiri.

“KPT akan memastikan kemasukan pelajar ke kampus sama ada tempatan atau antarabangsa bermula Mac 2022, berjalan lancar seperti yang telah diputuskan pada Mesyuarat Kuartet Menteri COVID-19 Ke-12 dan pengumuman oleh YB Menteri Kanan Pertahanan semalam.

“Keputusan ini dibuat bagi memberi fleksibiliti kepada IPT dalam menentukan mod pembelajaran yang bersesuaian kepada pelajar,” kata kementerian itu dalam kenyataan, hari ini.

KPT berkata, keputusan itu juga dapat memberi peluang kepada pelajar untuk mengenali dan menyesuaikan diri dengan sistem pembelajaran serta kehidupan dalam kampus.

“Pelajar yang pulang ke kampus juga diminta untuk terus mengamalkan penjarakan fizikal dan sentiasa mengamalkan kebersihan diri.

“Semua aktiviti sukan dan riadah perlu mematuhi SOP yang dikeluarkan oleh Kementerian Kesihatan Malaysia (KKM),” katanya.

Katanya, pelajar dan ibu bapa boleh menghubungi Bilik Gerakan COVID-19 KPT di talian 03-88706777/6623/6949/6628, melayari laman web IPT atau terus menghubungi Pegawai Penyelaras di IPT masing-masing sekiranya terdapat pertanyaan mengenai perkara ini.


Pelan tindakan tangani isu industri kreatif mula suku ketiga tahun ini

KUALA LUMPUR, 8 Zulhijjah 1444H, Selasa – Pelan tindakan fasa pertama bagi menyelesaikan isu yang membelenggu pemain industri kreatif tempatan, akan bermula seawal suku ketiga tahun ini, kata Menteri Komunikasi dan Digital, Fahmi Fadzil.

Beliau berkata, semua permasalahan itu akan diselesaikan mengikut fasa, menerusi pelan tindakan yang telah dibentangkan dalam satu perbincangan antara Kementerian Komunikasi dan Digital (KKD) bersama agensi di bawahnya, hari ini.

Fahmi berkata, perbincangan tersebut adalah untuk menganalisis dapatan daripada empat sesi dialog awam bersama pemain industri muzik, persembahan, industri kreatif dan filem, yang telah diadakan sebelum ini.

“Enam bulan pertama, saya ingin pastikan suara pemain industri kreatif didengari. Semestinya, mereka lah yang paling tahu masalah yang berlaku dalam industri ini. Saya telah mendengar suara anak seni melalui empat sesi dialog awam.

“Adakah ‘mendengar’ sahaja sudah cukup? Tidak. Itu hanya langkah pertama untuk saya faham masalah yang dihadapi,” katanya dalam hantaran di Facebook rasmi beliau hari ini.

Justeru, Fahmi berkata, pelan tindakan yang dibentangkan dalam perbincangan itu merupakan selangkah ke arah reformasi industri kreatif tanah air.- Bernama


Kenapa kita dijajah, kerana rempahkah?

SEJARAH Malaysia bermula pada zaman Kesultanan Melayu Melaka iaitu sekitar tahun 1400 Masihi. Pada zaman kegemilangannya, wilayah kesultanan ini meliputi sebahagian besar Semenanjung dan Pantai Timur Sumatera. Melaka muncul sebagai sebuah kerajaan yang gemilang kerana pemimpin yang berwibawa, sistem pentadbiran dan pemerintahan yang cekap di samping kedudukannya yang strategik berada di titik pertemuan antara Asia Timur dengan Asia Barat.

Keadaan ini membolehkan Melaka muncul sebagai pusat perdagangan utama khususnya bagi perdagangan rempah di Asia Tenggara. Islam pula muncul sebagai agama utama yang tersebar dan menjadi anutan utama penduduk Melaka kerana rajanya sendiri telah memeluk agama tersebut.

Persoalannya kenapa negara kita dijajah oleh Barat bermula dengan Portugis pada tahun 1511 dan berakhir dengan British pada tahun 1957. Negara kita dijajah selama 446 tahun. Kenapa negara Barat datang ke Timur dan menjajah negara-negara Timur termasuk Malaysia. Adakah kita pernah mengkhianati mereka. Apa hak mereka untuk menjajah negara kita.

Ada satu faktor utama iaitu misi salib yang belum selesai. Pertembungan Islam dan Kristian era baru bermula kurun ke 10 belum tamat. Dendam kesumat Kristian terhadap Islam belum reda. Kejatuhan bandar Konstantinople terkenal dengan gereja Aya Sophia (Istanbul Turki sekarang) pada tahun 1453 di tangan Sultan Alfateh telah meranap jiwa mereka kerana kota ini adalah pusat gerakan Kristian. Mereka mengambil perancangan baru dengan menjajah negara-negara Islam di Timur.

Kedatangan mereka adalah misi salib. Rombongan datang ke Timur terdiri dari paderi dan jeneral tentera. Dikatakan dalam satu misi mereka terdiri dari 300 orang paderi. Adakah misi paderi ini untuk mencari rempah semata-mata, tetapi beginilah catatan yang terdapat dalam sejarah yang dibaca anak-anak watan setelah merdeka. Sejarah kita dicatat sedemikian. Semuanya menyebut kedatangan penjajah hanya kerana rempah. Kedatangan British telah merosakkan negara kita dalam politik, ekonomi, pendidikan dan sosial.

Kedatangan mereka juga menjarah harta negara. Hasil mahsul negara semuanya diangkut dengan bantuan bangsa asing yang didatangkan khas untuk menjarah kekayaan negara kita. Ini sejarah kemerdekaan yang perlu kita fahami. Kita dipisahkan dengan saudara-saudara kita di sekeliling nusantara. Sebelum kedatangan Barat kita bersaudara. Kerajaan Melayu Melaka menaungi negara-negara sekeliling Selat Melaka termasuk negara Pantai Timur Sumatera. Tetapi penjajah British telah merosakkan semua sistem dan peradaban yang dibina oleh nenek moyang kita berpandukan Islam sebagai teras kehidupan.

Tanggungjawab kita semua untuk menyediakan naratif baru dalam kajian sejarah. Cukup rempah ratus dijadikan alasan utama kedatangan Barat ke Timur. Perebutan pasaran rempah hanya sampingan kecil dalam misi penjajahan Barat. Misi salib adalah misi utama penjajahan mereka.

Ustaz Sharipudin Abdul Kadir
Ketua Perhubungan ISMA Kelantan


Warisan sedia tanding semua kerusi Parlimen pada PRU15

KOTA KINABALU, 13 Rabiulawal 1443H, Rabu – Parti Warisan Sabah (Warisan) sudah membuat persediaan untuk bertanding di semua kerusi Parlimen pada Pilihan Raya Umum ke-15 (PRU15).

Presidennya, Datuk Seri Mohd Shafie Apdal berkata, keputusan untuk bertanding di semua kerusi Parlimen itu telah dibuat pada peringkat Majlis Tertinggi parti berkenaan.

Beliau berkata, partinya bersedia melebarkan sayap ke Semenanjung, dan menjalinkan kerjasama dengan parti Ikatan Demokratik Malaysia (MUDA).

Katanya, kerjasama dengan MUDA itu adalah bagi membolehkan calon-calon MUDA bertanding di bawah logo Warisan pada PRU15.

“Kita menawarkan diri dan memutuskan untuk bertanding di 222 kerusi Parlimen pada PRU15,” katanya seperti dilapor media tempatan, hari ini.

Mengenai kerjasama dengan MUDA, Shafie berkata, perkara itu masih dalam proses perbincangan dan sebarang keputusan berkaitan akan diperhalusi.

“Kita mengadakan pertemuan dan perbincangan mengenai perkara ini, termasuk untuk memperhalusi bagaimana ia dapat kita realisasikan.

“Ia dilaksanakan sebaik mungkin dan disusun rapi bagaimana untuk memastikan penyertaan golongan muda ini boleh berkhidmat bagi menentukan masa depan negara, dapat kita jayakan.

“Kita sudah menyatakan kesediaan kerjasama (Warisan-MUDA). Kalau dapat kita jayakan, ini akan kita lakukan,” katanya.

MUDA ditubuhkan bekas Menteri Belia Dan Sukan, Syed Saddiq Syed Abdul Rahman selepas keluar daripada Parti Pribumi Bersatu Malaysia (Bersatu).

Bagaimanapun, sehingga kini pendaftaran MUDA masih belum diluluskan Jabatan Pendaftaran Pertubuhan (RoS).


Munaqasyah kedua isu kalimah Allah dua minggu lagi

KUALA PERLIS, 15 Syaaban 1442H, Isnin – Perbincangan kedua berhubung penggunaan kalimah Allah yang melibatkan pakar panel akidah dan undang-undang daripada Jabatan Kemajuan Islam Malaysia (JAKIM) akan diadakan dalam tempoh kira-kira dua minggu lagi.

Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri berkata, perbincangan khas, atau ‘munaqasyah’ itu adalah dari sudut perundangan dan memperkasakan apa juga fatwa berkaitan kalimah Allah.

Bercakap kepada pemberita ketika ditemui selepas melakukan lawatan kerja ke Kolej Universiti Islam Perlis (KUIPs) hari ini, beliau berkata, hasil munaqasyah pertama berhubung isu berkenaan sudah dikemukakan kepada Majlis Raja-Raja pada 17 Mac lepas.

Mahkamah Tinggi Kuala Lumpur pada 10 Mac lepas memutuskan bahawa penganut agama Kristian di seluruh negara boleh menggunakan kalimah Allah dan tiga perkataan Arab iaitu Baitullah, Kaabah dan solat, dalam penerbitan agama mereka untuk tujuan pendidikan, namun Kementerian Dalam Negeri dan Kerajaan Malaysia memfailkan rayuan terhadap keputusan Mahkamah Tinggi itu di Pejabat Pendaftar Mahkamah Tinggi pada 15 Mac lepas. -Bernama


Hanya murid hadapi peperiksaan penting hadir ke sekolah

PUTRAJAYA, 3 Jamadilakhir 1442H, Sabtu – Hanya murid yang bakal menduduki peperiksaan penting perlu hadir ke sekolah bermula 20 Januari ini, manakala sesi persekolahan secara bersemuka bagi murid selain kategori itu akan ditangguhkan, demikian kata Kementerian Pendidikan (KPM).

Antara yang perlu hadir ke sekolah adalah mereka yang bakal menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Kemahiran Malaysia (SKM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan Diploma Vokasional Malaysia (DVM) tahun 2020 serta peperiksaan antarabangsa yang setara.

KPM menjelaskan, keputusan itu dibuat berikutan keadaan semasa jangkitan COVID-19.

“Semua murid sekolah rendah dan murid Tingkatan 1 hingga Tingkatan 5 di sekolah menengah pula akan mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru dan murid mulai 20 Januari 2021,” katanya.

Sementara itu, bagi tujuan pengoperasian sekolah, KPM berkata, semua guru perlu kembali ke stesen tempat bertugas masing-masing sebelum 20 Januari 2021.

Guru yang terlibat dengan kelas peperiksaan SPM/SCM/SKM/STPM/STAM/DVM tahun 2020 perlu hadir ke sekolah untuk tujuan PdP secara bersemuka.

“Guru yang lain akan melaksanakan PdPR dan kehadiran sekolah adalah berdasarkan keperluan ditetapkan oleh Ketua Jabatan,” katanya.

Pada masa sama, KPM menyarankan agar semua ketetapan ini turut diikuti oleh sekolah-sekolah yang tidak berdaftar dengan KPM, termasuk sekolah yang berada di bawah kerajaan negeri.


Akhirnya pihak kuil akui ceroboh tanah milik Yayasan Kubra

RAWANG, 7 Rabiulawal 1443H, Khamis – Kemelut pencerobohan tanah milik Yayasan Kubra berakhir setelah pihak kuil mengakui kesilapan mereka kerana memasuki kawasan berkenaan secara haram.

Malah, mereka turut akur untuk meruntuhkan kuil-kuil kecil yang dibina di atas tanah berkenaan dalam tempoh dua minggu.

Pengasas Pondok Hijrah Muslimah Malaysia (MUM), Wan Asshima Kamaruddin berkata, kes tersebut mendapat maklum balas baik berikutan bantahan dibuat oleh Yayasan Kubra, MUM serta penduduk Taman Rawang Perdana ke atas pencerobohan, baru-baru ini.

“Hasil daripada rundingan, pihak kuil mengakui kesalahan menceroboh tanah sah milik Yayasan Kubra.

“Pihak kuil juga akur dan meminta notis selama 14 hari untuk meruntuhkan termasuk binaan kuil kecil yang dibina di atas tanah yang diceroboh secara haram,” katanya seperti dipetik portal samudera.my.

Wan Asshima juga menjelaskan, pihaknya turut memaklumkan perkara tersebut kepada Ahli Dewan Undangan Negeri (ADUN) Kota Kemuning, V Ganabatirau yang juga Exco Jawatankuasa Khas Agama Buddha, Kristian, Hindu, Sikh Dan Tao Negeri Selangor (LIMAS) yang menguruskan hal ehwal bukan Islam di Selangor.

“YB Ganabatirau sudah mengetahui perkara ini selepas mengadakan pertemuan dengan wakil kuil,” ujar Wan Asshima.

Dalam masa sama, MUM akan mengadakan perjumpaan sekali lagi dengan pihak kuil bersama ADUN Kota Kemuning berikutan kesediaan LIMAS untuk menjadi salah satu jawatankuasa yang membantu Yayasan Kubra dalam menyelesaikan isu pencerobohan itu.

Isu pencerobohan secara haram berkenaan mula diketahui umum selepas pemilik Yayasan Kubra meminta pihak kuil mengosongkan kawasan tanah yang diceroboh secara haram.

Sebaliknya, pihak kuil menuntut sejumlah pampasan dari Yayasan Kubra sekiranya mahu mereka mengosongkan tanah yang didakwa terbiar.

Tindakan tersebut dianggap biadap oleh Wan Asshima kerana pihak kuil mendakwa mereka sudah lama menjaga tanah yang terbiar kosong itu.

Tanah milik Yayasan Kubra itu dalam perancangan untuk dibangunkan Pondok Hijrah Muslimah, iaitu sebuah rumah perlindungan wanita dalam tempoh dua tahun akan datang.


Tonggak Keluarga Malaysia

TAHNIAH diucapkan kepada PM kerana memperkenalkan satu gagasan baharu bernama ‘Keluarga Malaysia’. Senang disebut dan sedap didengar. Namun, gagasan baharu ini tidak boleh dibiarkan kosong begitu sahaja. Ia perlu diisi dengan input akademik dan kembangkan sehingga menjadi satu gagasan yang menarik, dipraktikkan dan dapat mengikat keluarga besar ini.

Dalam kata lain, gagasan Keluarga Malaysia perlu ada tonggaknya, untuk dijadikan panduan, dan diamalkan. Antara beberapa tonggak yang perlu diberikan perhatian.

Tonggak pertama Keluarga Malaysia, Perlembagaan Persekutuan. Inilah tonggak utama sebagai panduan hidup bernegara, termasuk hidup berkeluarga. Tanpa tonggak ini, negara akan menjadi huru-hara. Keluarga punah ranah.

Justeru, perkara utama dalam perkembagaan mesti dijunjung dan disanjung. Hak penduduk asal mesti dihormati tanpa menafikan hak kaum lain. Contoh, kedudukan agama Islam sebagai agama Persekutuan, Bahasa Melayu sebagai bahasa kebangsaan, hak istimewa Melayu dan Bumiputera, kedudukan raja-raja Melayu dan sebagainya. Semua dasar ini tidak menafikan hak kaum lain.

Tonggak kedua Keluarga Malaysia, Rukun Negara. Rukun Negara hendaklah dijadikan asas hidup bernegara dan berkeluarga. Jangan hanya sebut sahaja Rukun Negara tetapi prinsipnya tidak dihayati. 1, Kepercayaan kepada Tuhan. Adakah Keluarga Malaysia benar-benar percaya dan beramalkan dengan suruhan Tuhan? 2.Kesetiaan kepada Raja dan Negara. Adakah kesetiaan itu benar-benar wujud? 3. Keluhuran Perlembagaan. Sebagaimana paksi pertama tadi, adakah Perlembagaan ini benar-benar dijadikan panduan hidup bernegara dan berkeluarga. 4. Kedaulatan undang-undang. Adakah undang-undang telah dipatuhi atau masih ramai lagi yang cuba mengelak daripada undang-undang? Dan 5. Kesopanan dan kesusilaan. Adakah Keluarga Malaysia ini benar-benar, mempunyai adat budaya, kesopanan dan kesusilaan. Semua ini perlukan kepada penjelasan lanjut.

Kita lihat di televisyen sibuk berkempen pasal RN. Persoalannya sejauh mana perhayatannya? Ia hanya tinggal sebagai bahan kempen. Tidak ada perlaksanaan secara jujur apatah lagi untuk dihayati.

Tonggak ketiga Keluarga Malaysia, Dasar Kebudayaan Kebangsaan (DKK). DKK telah digubal pada tahun 1971 tetapi dibiarkan layu begitu sahaja. Dasar tinggal dasar, tidak dilaksanakan. Keluarga Malaysia menjadi haru-biru. Tidak ada budaya teras. Sedangkan DKK menyebut dengan jelas. 1. DKK mesti berteraskan kepada kebudayaan rakyat asal rantau ini. Rantau ini yang merangkumi kawasan Malaysia, Indonesia, Filipina, Singapura, Brunei, Thailand dan Kampuchea serta Kepulauan Selatan Pasifik (Polynesia, Melanesia dan Oceania sehingga Malagasi adalah merupakan bahagian utama dari kawasan tamadun atau budaya Melayu. 2. DKK begitu terbuka tetapi mesti ada asas. Tidak menolak unsur-unsur kebudayaan lain. Budaya lain yang sesuai dan wajar, boleh diterima kebudayaan sebagai sesuatu yang dinamik, sentiasa berubah-ubah melalui proses penyerapan dan penyesuaian secara berterusan.

Dalam kata lain, DKK mengambil kira kerencaman budaya berbilang kaum yang mewarisi pelbagai budaya seperti Cina, India Arab, Barat dan lain-lain yang sesuai dan wajar diberi penimbangan dan penerimaan dalam pembentukan Kebudayaan Kebangsaan.

DKK turut menggalurkan kesesuaian penerimaan dalam penyerapan ini adalah bergantung kepada tidak wujudnya percanggahan dengan Perlembagaan dan prinsip-prinsip Rukun Negara, kepentingan nasional, asas-asas moral dan kerohanian sejagat pada amnya dan kepada Islam sebagai agama Persekutuan khususnya. 3. Islam menjadi unsur penting dalam pembentukan Kebudayaan Kebangsaan. Agama atau kepercayaan kepada Tuhan merupakan unsur penting dalam proses pembangunan negara serta pembentukan rakyat yang berakhlak dan berperibadi mulia. Di sinilah hebatnya, pemimpin terdahulu menggariskan sesuatu dasar, mesti ada induknya. Kenapa hari ini induknya semakin hilang. Identiti apa yang ingin kita tonjolkan.

Banyak lagi tongkak sebenarnya, cukup sekadar tiga tonggak ini dahulu, ditambah lima prinsip RN dan tiga prinsip asas DKK. Jika dikembangkan sudah tentu tonggak Keluarga Malaysia akan menjadi lebih kemas dan cantik dalam melahirkan kesejahteraan Keluarga Malaysia.

Kadangkala saya merasa pelik, kita sudah ada dasar-dasar yang begitu baik yang telah digubal pemimpin terdahulu, tetapi bila tiba kepada perlaksanaan, amat menyedihkan. Dasar hanya tinggal dasar.

Setiap pemimpin datang dan pergi, ada gagasan masing-masing. Malangnya, setiap gagasan baharu yang diwujudkan tidak merujuk kepada sejarah, Perlembagaan dan dasar-dasar yang digubal sekian lama. Kalau ada rujukan dibuat hanya sekadar batuk di tangga. Lihatlah apa sudah jadi dengan gagasan 1Malaysia dan Islam hadhari. Duit habis membuat persediaan, kempen dan sebagainya, hilang begitu sahaja apabila pemimpin tidak berkuasa lagi.

Bukan bermakna kita terpaksa terikat sehingga tidak boleh diubah. Tetapi jangan sampai hilang rohnya.

Negara ini ditegakkan ada tonggak yang menjadi asas. Dalam hal ini, mendiang Profesor Khoo Kay Kim selalu berpesan. Dalam apa jua keadaan, perkara asas seperti Melayu/Bumiputera budaya dan bahasanya serta raja-raja Melayu, tidak boleh ditolak, ia harus menjadi landasan.

Perkara ini juga yang menjadi amalan British ketika ‘menjajah’ negara ini.

Dalam apa jua keadaan, British tidak akan mengetepikan Melayu sama sekali, sebab mereka adalah majoriti dan penduduk asal.

Jika tidak, masakan wujud the Malaya Football Association 1909, ditubuh oleh British, dikhususkan untuk orang-orang Melayu. Dua tahun selepas itu, telah tertubuh 50 Kelab Bolasepak Melayu. Begitu juga dengan Kolej Melayu Kuala Kangsar 1905 dan banyak lagi. Kenapa Melayu dan rajanya menjadi perhatian British?

Begitu juga dalam Perlembagaan, kenapa ada termaktub, perkara khusus untuk Islam dan Melayu beserta raja-rajanya. Semua ini mesti ada sebab. Ia tidak terjadi begitu sahaja. Dalam kata lain, apa jua dasar dan gagasan, isu induk sepatutnya menjadi tonggak, jangan dilupakan sama sekali, semaju mana sekalipun negara.

Sebab itu, kita merasa hairan, hari ini, apabila dasar perpaduan yang diwujudkan, seolah-olah roh ini hilang. Yang mereka pentingkan soal kesepaduan, penyatupaduan dan perpaduan. Isu-isu picisan seperti kedai mamak, nasi lemah, roti canai dan lain-lain yang menjadi perhatian. Sedangkan ia hanya kosmetik. Persoalannya, apa dan di mana tonggaknya?

Justeru, kita mengharapkan apa jua gagasan demi gagasan yang lahir akibat pemimpin silih berganti, tonggak negara tidak dilupakan sama sekali. Nasib akan menjadi seperti Islam hadhari, 1Malaysia dan lain-lain lagi yang akan lahir setiap kali pemimpin negara bertukar.

Prof Dr Ridhuan Tee Abdullah


Pakej umrah: Bakal jemaah terkesan diminta bincang semula dengan agensi pelancongan

SHAH ALAM, 6 Syaaban 1442H, Sabtu – Persatuan Agensi Pelancongan Umrah dan Haji Malaysia (PAPUH) memohon supaya bakal jemaah terkesan yang telah menempah pakej bagai menunaikan ibadah itu agar berbincang semula dengan agensi pelancongan masing-masing.

Presiden PAPUH Malaysia Datuk Seri Razali Mohd Sham menyarankan supaya bakal jemaah terbabit membenarkan agensi pelancongan menjadualkan semula tarikh berlepas setelah pintu sempadan negara dibuka.

“PAPUH berharap ini akan dapat membantu ahli kami dalam situasi menang-menang. Sekiranya pintu sempadan dibuka dalam masa terdekat, ini sudah tentu dapat menyelesaikan banyak masalah yang dihadapi oleh agensi pelancongan masa kini,” menurutnya dalam kenyataan hari ini.

Beliau berkata, sebelum Malaysia dilanda pandemik COVID-19 dan pelaksanaan Perintah Kawalan Pergerakan pada Mac tahun lepas, ahli PAPUH tidak mempunyai sebarang masalah untuk memasarkan pakej umrah mereka.

“Sebagai agensi pelancongan, sudah tentu setiap pakej yang dibeli akan dikenakan bayaran pendahuluan. Bayaran pendahuluan yang diterima dari jemaah ini, pada lazimnya digunakan untuk pembayaran tempahan tiket penerbangan dan tempat penginapan di Makkah dan Madinah,” katanya. -Bernama


Indonesia catat 2,345 kes baharu

JAKARTA, 25 Zulhijjah 1441H, Sabtu – Kes positif COVID-19 di Indonesia terus meningkat dan kini berjumlah 137,468 kes dengan 76,327 pesakit masih dalam pemantauan virus itu.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 2,345 kes baharu disahkan dalam tempoh 24 jam.

Bagi tempoh 12 tengah hari semalam sehingga 12 tengah hari ini, sebanyak 50 lagi kematian berlaku, menjadikan jumlah kematian keseluruhan kini meningkat kepada 6,071 orang.

Provinsi Jakarta mencatatkan kes positif keseluruhan tertinggi iaitu 28,882 kes, diikuti Jawa Timur (27,415) dan selebihnya di 32 provinsi yang lain.

Provinsi Jawa Timur mencatatkan jumlah kematian keseluruhan tertinggi iaitu 1,988 orang, diikuti Jakarta (980), Jawa Tengah (780), Sulawesi Selatan (343) dan selebihnya di wilayah-wilayah lain di Indonesia. – Bernama


Polis nafi berlaku pergaduhan kaum di Sungai Petani

SUNGAI PETANI, 9 Muharram 1444H, Ahad – Polis menafikan dakwaan berlaku kejadian pergaduhan antara kaum di sini seperti yang tular menerusi Facebook baru-baru ini.

Ketua Polis Daerah Kuala Muda ACP Zaidy Che Hassan berkata tindakan pihak tidak bertanggungjawab yang menyebarkan perkara itu menimbulkan kegusaran dalam kalangan masyarakat setempat.

“Polis Diraja Malaysia (PDRM) menafikan kejadian seperti yang tular berlaku di Sungai Petani. Orang ramai diminta menghentikan serta-merta penyebaran perkara yang tidak benar kerana ia boleh mengguris sentimen masyarakat,” katanya dalam kenyataan hari ini.

Zaidy berkata kes berkenaan disiasat mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998.

Beliau meminta orang ramai supaya tidak membuat sebarang spekulasi dan menghubungi pegawai penyiasat Bahagian Siasatan Jenayah Ibu Pejabat Polis Daerah Kuala Muda di talian 04-4299 222 sekiranya mempunyai maklumat berkaitan. – Bernama


2 cedera, helikopter terhempas

SHAH ALAM, 17 Jamadilawal 1442H, Jumaat – Dua individu bernasib baik apabila hanya mengalami cedera ringan selepas helikopter ringan yang dinaiki mereka terhempas di kawasan lapang di Zon Perdagangan Bebas Pelabuhan Klang, (PKFZ) Pulau Indah dekat sini pagi tadi.

Pengarah Jabatan Bomba dan Penyelamat Malaysia Negeri Selangor, Norazam Khamis berkata, dalam kejadian pada kira-kira 10 pagi itu, juruterbang helikopter persendirian itu, Kharudin Dahlan, 73 dan pembantunya Moithu Kutti Mohamad, 53, hanya mengalami kecederaan di tangan kiri dan luka-luka kecil.

“Ketika anggota kami tiba di kawasan kejadian, kedua-dua mangsa telah dibawa keluar oleh orang awam dan sedang menerima rawatan oleh anggota perubatan Pelabuhan Barat,” katanya dalam satu kenyataan di sini hari ini.

Norazam berkata, helikopter ringan dua tempat duduk itu dipercayai terhempas ketika cuba melakukan pendaratan cemas di sebuah kawasan lapang di Jalan PKFZ, Pulau Indah.

“Seramai tujuh orang anggota bomba dan sebuah jentera dikerahkan ke tempat kejadian sebaik sahaja panggilan kecemasan diterima,” katanya. – Bernama


Program BMTKM fasa pertama bermula pertengahan bulan ini: Mustapa

PASIR MAS, 29 Ramadan 1443H, Ahad – Pelaksanaan fasa pertama Program Basmi Miskin Tegar Keluarga Malaysia (BMTKM) membabitkan 5,000 ketua isi rumah (KIR) di 80 lokaliti seluruh negara dijangka bermula pertengahan bulan ini.

Menteri di Jabatan Perdana Menteri (Ekonomi) Datuk Seri Mustapa Mohamed berkata, setakat ini pihaknya telah mengadakan libat urus di beberapa lokaliti seperti Kuala Lumpur, Sabah, Pahang dan Kelantan untuk memberi pencerahan mengenai program itu kepada KIR yang telah dikenal pasti.

“BMTKM ini adalah program ekonomi untuk meningkatkan pendapatan penduduk. Menerusi libat urus yang telah dilaksanakan kita telah mengadakan perbincangan dengan KIR mengenai produk berpontensi untuk diusahakan bagi menjana pendapatan.

“Di Sabah, ada KIR yang ingin mengusahakan ternakan ayam tetapi kita telah menasihatkan agar mencari produk lain memandangkan ia memerlukan modal agak besar.

“Selain itu, ada KIR yang ingin mengusahakan madu kelulut kita bersetuju kerana ia tidak membabitkan kos besar,” katanya.

Beliau berkata demikian kepada pemberita selepas mengadakan pertemuan dengan 12 KIR terpilih menyertai BMTKM bagi Kelantan di Kampung Jejawi, hari ini.

Mustapa berkata, dua agensi di bawah kementeriannya iaitu Unit Perancang Ekonomi (EPU) dan Unit Penyelarasan Pelaksanaan (ICU) dilantik menjadi penyelaras dan pemudah cara bagi pelaksanaan program tersebut.

Katanya, sebanyak lapan universiti termasuk Universiti Malaysia Sabah dan Universiti Malaysia Kelantan turut bekerjasama dari segi penyediaan pangkalan data dan juga pemantauan rapi.

“Mereka (universiti) bertanggungjawab untuk membina pangkalan data selain melakukan pemantauan perkembangan peserta program sebanyak tiga bulan sekali. Sekiranya terdapat masalah, mereka akan memberikan kaedah untuk menyelesaikannya.

“Kita jangka hujung 2025 tiada lagi golongan miskin tegar, malah peserta terbabit dengan BMTKM telah melepasi paras garis kemiskinan yang mana mereka mampu berdikari dengan menggunakan beberapa bantuan diberi kerajaan,” katanya. – Bernama


WHO beri amaran jangkitan serentak COVID-19, penyakit pernafasan lain

GENEVA, 10 Jamadilakhir 1443H, Khamis – Pertubuhan Kesihatan Sedunia (WHO) pada Rabu memberi amaran dan menggesa masyarakat bersiap sedia menghadapi ancaman serentak wabak COVID-19 dan penyakit pernafasan lain menjelang musim bunga nanti.

Menurut Xinhua, Dr Maria van Kerkhove daripada Program Kecemasan Kesihatan WHO, berkata pada sesi taklimat media bahawa keadaan itu berlaku apabila pergaulan antara masyarakat meningkat, serta patogen sistem pernafasan lain seperti influenza merebak ketika musim bunga.

Lebih 15 juta kes baharu jangkitan COVID-19 di seluruh dunia telah dilaporkan pada minggu lepas, bilangan terbanyak kes dilaporkan dalam tempoh seminggu.

Peningkatan kes didorong oleh “varian Omicron yang pantas menggantikan Delta di hampir semua negara,” kata Ketua Pengarah WHO Tedros Adhanom Ghebreyesus.

Sementara itu, jumlah kematian mingguan kekal stabil sejak Oktober tahun lalu, dengan purata 48,000.

Meskipun bilangan pesakit dimasukkan ke hospital meningkat di kebanyakan negara, ia tidak berada pada tahap seperti gelombang sebelum ini.

Kemungkinan varian Omicron tidak terlalu serius serta imuniti daripada vaksinasi yang semakin meluas atau jangkitan sebelum itu,” katanya.

“Mari kita jelaskan: Omicron menyebabkan simptom kurang serius berbanding Delta, tetapi kekal sebagai virus berbahaya, terutamanya bagi mereka yang tidak divaksinasi,” kata ketua WHO itu.

Organisasi itu sentiasa memberi amaran bahawa jumlah kes yang tinggi bakal membebankan sistem kesihatan. – Bernama


Tahniah Pahang, negeri lain bila nak kuat kuasakan Jawi?

NEGERI lain, selain Kelantan dan Terengganu, bila nak ikut kuat kuasakan Jawi, berani tak? Saya nak tengok Kuala Lumpur dan Selangor selepas ini.

Tahniah kepada kerajaan negeri Pahang kerana segera kuat kuasakan penggunaan tulisan Jawi di papan tanda premis perniagaan dan papan iklan serta tanda jalan mulai 1 Januari lepas. Terpakai kepada semua, termasuk premis milik badan bukan kerajaan (NGO) dan persatuan Cina, kecuali untuk rumah ibadat bukan Islam.

Ini baru ‘win’. Berani dan tegas. Ini soal identiti jati diri negara ini, seperti yang dilakukan oleh semua negara. di New Zealand bahasa Maori tetap didaulatkan, walaupun negara itu diperintah oleh bangsa lain yang mendatang.

Kata Pengerusi Jawatankuasa Kerajaan Tempatan dan Perumahan Negeri Pahang, Datuk Abd Rahim Muda, “Kita mahu menjelaskan bahawa tulisan Jawi bukan melambangkan Islam, tetapi adalah budaya Melayu dan budaya Arab. Malah perjanjian di antara kerajaan dahulu dengan pihak British juga dibuat menggunakan tulisan Jawi.

Kalaupun disebut Jawi berkait dengan Islam, pun tidak salah Datuk, kerana Jawi memang berkait dengan Islam dan agama Islam termaktub dalam Perlembagaan, sebagai agama persekutuan. Menjadi tanggungjawab semua warganya untuk belajar dan tahu tentang Islam.

British pun hormat dan belajar Jawi, peliknya kenapa ultra kiasu tegar menentang.

Hairan saya, penjajah pun mengiktiraf tulisan Jawi, kenapa ultra kiasu yang sejarahnya mendatang, tidak mahu terima, malah begitu kuat menentang, mencabar hingga ke mahkamah.

Sudahlah tidak terima Jawi, begitu berani meneroka tanah haram, menanam durian musang king menjadi kaya raya

Jawi ditolak, tanah Melayu diterokanya. Hebat ultra kiasu. Kita putih mata. Justeru, pihak yang khianat, yang berada di pejabat Tanah, menggadaikan tanah dan maruah bangsa mesti diambil tindakan.

Banyak kali telah saya tegas, kerajaan mesti tegas dalam melaksanakan agenda negara, tanpa tolak ansur.

Tengok ultra kiasu, perkara yang termaktub dalam undang-undang, semua dia langgar. Begitu berani turun ke jalan raya, menampalkan nama Cina ke atas papan tanda jalan.

Kita pula ada, undang-undang, tidak berani untuk kuat kuasakan. Kedudukan Islam (termasuk Jawi) dan bahasa Melayu ibarat melukut di tepi gantang.

Selepas Pahang, kita nak tengok selepas ini, Melaka, yang suatu ketika dahulu mahu melaksanakan Jawi, terpaksa ditangguhkan hingga ke hari ini, kerana ditentang hebat ultra kiasu. Jika Melaka tidak berani, mungkin Kuala Lumpur dan Selangor, berani mungkin.

Prof Dr Mohd Ridhuan Tee Abdullah


Remaja bawah 17 tahun diminta abaikan janji temu dos penggalak

PUTRAJAYA, 20 Syaaban 1443H, Rabu – Individu berusia 17 tahun dan ke bawah yang menerima janji temu bagi dos penggalak diminta mengabaikan pautan itu dalam aplikasi MySejahtera.

Unit MySejahtera Kementerian Kesihatan (KKM) dalam kenyataan, hari ini berkata, selain itu, individu yang sudah mendapatkan dos penggalak namun masih menerima pautan janji temu juga boleh mengabaikan janji temu yang diberikan.

“Sekiranya individu berkenaan sudah membuat janji temu dos penggalak untuk tanggungan mereka atau untuk dos keempat melalui pautan yang dihantar, sila batalkan janji temu berkenaan dan tidak perlu hadir ke Pusat Pemberian Vaksin (PPV).

“PPV juga sudah dimaklumkan mengenai perkara berkenaan dan mereka akan menolak kehadiran remaja untuk dos penggalak dan juga individu yang hadir untuk dos penggalak kedua atau dos keempat.

“Pasukan teknikal MySejahtera sedang memperbetulkan perkara ini dan memohon maaf atas sebarang kesulitan yang timbul daripada masalah teknikal ini,” katanya dalam kenyataan hari ini.

Unit MySejahtera memaklumkan, pautan janji temu itu diberikan secara automatik mengikut sela masa yang ditetapkan mengikut jenis vaksin.

“Memandangkan janji temu dalam sistem MySejahtera dihantar secara automatik, terdapat isu teknikal apabila sistem berkenaan yang menghantar pautan janji temu untuk dos penggalak kepada remaja, iaitu golongan berusia 17 tahun dan ke bawah.

“Adalah menjadi dasar KKM buat masa ini menyarankan dos penggalak hanya diberikan kepada individu dewasa berusia 18 tahun dan ke atas serta tiada dos penggalak kedua atau dos keempat diberikan kepada umum,” katanya.


Demi politik Islam, parti-parti Melayu  perlu sepakat, jangan beri ruang kepada DAP

Oleh Siti Hafidah Abd Ghaffar

BANGI, 26 Zulhijjah 1442H, Khamis – Pergolakan politik yang berlaku ketika ini dibimbangi akan berakhir dengan format yang tidak memberi kebaikan kepada umat Islam serta negara.

Dengan keadaan masing-masing parti tidak mempunyai majoriti di Parlimen, ditambah dengan potensi Ahli Parlimen melompat parti dan berpecah dari parti asal, bentuk pakatan yang akan membentuk kerajaan adalah suatu yang tidak boleh dijangka.

Biarpun begitu, kuasa politik Melayu Islam mungkin dapat diselamatkan sekiranya UMNO dan PAS menghidupkan kembali Muafakat Nasional (MN) yang dimeterai dua tahun lalu.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, dalam keadaan sekarang, UMNO berhadapan pilihan yang sukar begitu juga dengan PAS.

“Tetapi kalau kedua-dua parti Melayu Islam terbesar ini sanggup untuk membetulkan kesilapan dengan menghidupkan semula MN, mengetepikan pemimpin lama yang belum selesai kes-kes mereka di mahkamah.

“…mengalukan gabungan dari parti-parti dan pertubuhan-pertubuhan Melayu dan menaikkan muka baru dari gabungan yang lebih luas ini, ia mungkin akan lebih menyelamatkan kuasa politik Melayu Islam,” katanya ketika dihubungi Ismaweb.net hari ini.

Mengulas berkenaan kemelut politik negara, Ustaz Fauzi berkata, dalam keadaan beberapa ahli politik Melayu Islam yang bercita-cita untuk menjadi Perdana Menteri, suatu yang perlu diperhatikan juga adalah perancangan DAP dan sekutunya untuk mengukuhkan pengaruh serta kuasa mereka dalam politik negara.

Atas sebab itu, beliau tidak menolak kemungkinan akan ada tawaran daripada sebahagian Ahli Parlimen DAP dan sekutunya untuk duduk di mana-mana blok calon-calon Perdana Menteri termasuk blok Perikatan Nasional (PN) jika itu jalan mereka berkuasa dari belakang.

“Jika ini tidak dikawal maka kerajaan yang akan memerintah sama ada kekal pada tangan PN atau pakatan lain hanya akan membawa agenda yang bercampur baur dengan agenda DAP,” katanya.


Malaysia, Indonesia sepakat perkasa bahasa Melayu

JAKARTA, 29 Syaaban 1443H, Jumaat – Malaysia dan Indonesia akan terus sama-sama memperkasakan bahasa rumpun Melayu yang berkemungkinan dijadikan sebagai Bahasa ASEAN satu hari nanti, kata Perdana Menteri Datuk Seri Ismail Sabri Yaakob.

Kedua negara sepakat untuk menggunakan Bahasa Melayu sebagai bahasa perantara di setiap persidangan antarabangsa.

“Kita berterima kasih kepada Bapak Presiden kerana bersetuju dengan Malaysia untuk memperkasakan Bahasa Melayu yang merupakan bahasa serumpun,” kata perdana menteri.

Menurutnya Bahasa Melayu digunakan secara meluas di Malaysia, Indonesia, Brunei, Selatan Thailand, Kemboja dan Filipina.

Beliau berkata demikian pada sidang media bersama Presiden Indonesia Joko Widodo selepas menyaksikan majlis permeteraian Memorandum Persefahaman (MoU) berhubung Pekhidmat Domestik Indonesia (PDI) di Istana Merdeka, di sini, hari ini.

Menyentuh isu serantau, Ismail Sabri berkata kedua-dua negara bersetuju isu Rohingya perlu diselesaikan secara dalaman oleh kerajaan Myanmar sendiri, dan menurutnya ia adalah isu besar bagi Malaysia memandangkan ketika ini terdapat 200,000 orang pelarian Myanmar Rohingya di Malaysia. – Bernama


Kes COVID-19 di Jerman terus meningkat setelah 2 bulan catat penurunan

BERLIN, 27 Zulkaedah 1442H, Khamis – Jumlah kes COVID-19 di Jerman meningkat lagi pada hari Rabu, setelah lebih dua bulan mencatat penurunan berterusan, menurut data rasmi.

Institut Robert Koch (RKI) untuk penyakit berjangkit melaporkan, 985 jangkitan baru menjadikan jumlahnya 3.73 juta, meningkat 177 kes berbanding kenaikan harian seminggu yang lalu.

Manakala, angka kematian meningkat sebanyak 48 orang dalam rekod terbaru menjadikan jumlah kematian kepada 91,110 orang – menurun daripada kenaikan harian 56 minggu yang lalu.

Jumlah kes per 100,000 orang yang dicatatkan dalam tujuh hari terakhir meningkat sedikit kepada 5.1 daripada 4.9 pada hari Selasa. Angka kejadian sebelum ini menurun sejak akhir April.

Menteri Kesihatan, Jens Spahn menyuburkan harapan pada hari Rabu untuk menghapus semua sekatan COVID-19 yang masih ada, dengan mengatakan bahawa itu akan bergantung pada kecepatan vaksinasi.

Sementara kadar vaksinasi penduduk berumur lebih 60-an tidak lama lagi mencapai 90 peratus, negara itu memerlukan usaha pengiklanan yang besar untuk mencapai kadar 85 peratus di kalangan penduduk lebih muda, kata Spahn.

Menteri Luar Negeri, Heiko Maas pada hari Selasa mengatakan bahawa Jerman harus menghapus semua baki sekatan berkaitan COVID-19 setelah semua orang diberikan vaksin, menegaskan bahawa ia harus dicapai bulan depan.

Kira-kira 57 peratus penduduk di Jerman telah menerima sekurang-kurangnya satu dos vaksin, dan hampir 39 peratus diberi vaksin sepenuhnya, menurut data rasmi. – Agensi


Polis siasat video wanita hina Islam

BANGI, 9 Zulhijjah 1443H, Sabtu – Polis Diraja Malaysia (PDRM) memulakan siasatan terhadap rakaman video yang memaparkan seorang wanita menghina agama Islam ketika membuat persembahan di sebuah kelab komedi, di ibu negara.

Setiausaha PDRM, Deputi Komisioner Datuk Noorsiah Mohd Saaduddin berkata, kertas siasatan telah dibuka dan dijalankan oleh Unit Siasatan Jenayah Terkelas (USJT) Jabatan Siasatan jenayah, Bukit Aman, hari ini.

“Kertas siasatan dibuka mengikut seksyen 298A Kanun Keseksaan iaitu atas alasan agama yang boleh menyebabkan suasana tidak harmoni, perpecahan atau permusuhan, benci membenci atau niat jahat atau memudaratkan pemeliharaan keadaan harmoni atau perpaduan,” katanya dalam satu kenyataan, hari ini.

Siasatan turut dijalankan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Terdahulu, tular video yang memaparkan seorang wanita membuka pakaian dan tudung di hadapan penonton selepas memperkenalkan diri sebagai seorang beragama Islam serta menghafal 15 juzuk al-Quran, sehingga mengundang kemarahan umat Islam.

Video yang tular di aplikasi TikTok itu didakwa berlaku di sebuah kelab di ibu negara yang menampilkan persembahan komedi.

“Hello dan assalamualaikum everyone. Nama saya Siti ****. Saya berasal daripada Kuala Kangsar, Perak. I’m Malay and muslim. Dan saya telah menghafal 15 juzuk al-Quran. But one second…,” katanya sebelum membuka pakaian.

Mengulas lanjut, Noorsiah menasihati orang awam supaya tidak menyentuh isu yang boleh menjejaskan sensitiviti perkauman dan keagamaan dalam masyarakat.

“PDRM akan mengambil tindakan tegas ke atas mana-mana pihak yang cuba bertindak dalam apa juga cara yang boleh menjejaskan ketenteraman awam dan keselamatan negara,” katanya.


Perak galak masjid tubuh koperasi untuk jana pendapatan

IPOH, 19 Syawal 1444H, Rabu – Kerajaan Negeri Perak menggalakkan pengurusan masjid di negeri itu menubuhkan koperasi sendiri untuk menjana pendapatan menerusi aktiviti perniagaan.

Menteri Besar, Datuk Seri Saarani Mohamad berkata, kewujudan koperasi di sesebuah masjid dapat memberi manfaat kepada ahli kariah masjid berkenaan seperti melalui pembayaran dividen hasil keuntungan daripada aktiviti perniagaan yang dijalankan.

“Paling kurang pun pihak pengurusan masjid (apabila koperasi ditubuhkan) boleh buka kedai runcit di dalam kawasan masjid.

“Sebagai contoh Masjid Nurussalam Batu 4 di Gerik yang membuka pasar mini menjual barangan keperluan harian dan medapat keuntungan seterusnya boleh mengeluarkan dividen kepada ahli koperasi,” katanya.

Terdahulu, Saarani dalam ucapannya mengumumkan insentif penghargaan berjumlah RM33,000 kepada 11 koperasi tersenarai dalam Profil 100 Koperasi Terbaik di Malaysia bagi 2022.

Menurutnya, insentif itu sebagai menghargai sumbangan koperasi berkenaan kepada peningkatan sosioekonomi ahli koperasi di negeri ini.

Sementara itu, Saarani berkata, penyertaan koperasi dalam aktiviti pertanian dan industri asas tani amat digalakkan bagi membantu kerajaan negeri memastikan bekalan makanan negara terus stabil dan boleh diperoleh dalam jangka masa panjang.

Beliau berkata kerajaan negeri meletakkan sekuriti makanan sebagai agenda utama dalam pelan Perak Sejahtera 2030 untuk memastikan rakyat dibekalkan dengan keperluan makanan yang bukan sahaja mencukupi tetapi juga dijual dengan harga yang berpatutan.

“Oleh sebab itu, saya mengajak penggiat sektor koperasi untuk mengambil peluang dengan menyahut cabaran ini.

“Koperasi juga perlu bergerak proaktif membantu kerajaan menangani isu-isu semasa yang melingkari kehidupan rakyat terutamanya isu kos sara hidup, keperluan bekalan makanan serta manipulasi harga barangan keperluan asas oleh pihak ketiga atau orang tengah,” katanya. – Bernama


Israel sengaja musnahkan rangkaian air penduduk Palestin

RAMALLAH, 14 Rabiulawal 1445H, Sabtu – Bukan hanya terus memperluaskan penjajahannya di Tebing Barat dan Baitulmaqdis Timur, pasukan pendudukan Israel turut meningkatkan penindasan ke atas rakyat Palestin di wilayah itu.

Semalam, pasukan pendudukan Israel sengaja memusnahkan rangkaian air utama di kampung Susiya, selatan Hebron di Tebing Barat yang diduduki.

Penyelaras Jawatankuasa Peerlindungan dan Ketahanan di Masafer Yatta, Fuad Al-Amour melaporkan bahawa pasukan pendudukan memusnahkan rangkaian air utama di kampung Susiya tanpa sebarang alasan, meskipun ia dibina secara sah.

Beliau berkata, pasukan pendudukan dan peneroka haram Israel terus melakukan pelanggaran terhadap penduduk di Masafer Yatta dan harta benda.

Ini bagi memaksa mereka meninggalkan kawasan itu untuk memberi laluan kepada penempatan haram Yahudi.

Bahkan, penceroboh juga sudah mengatur rancangan penempatan di beberapa komuniti di Masafer Yatta, bertujuan untuk merampas kira-kira 98 ekar tanah milik perkampungan Palestin.- Agensi


Israel pasang kamera di kawasan mata air penempatan haram

BAITULMAQDIS, 6 Rejab 1442H, Khamis – Rejim pengganas Israel ketika ini sedang memasang kamera di sekitar kawasan mata air di penempatan haram Gush Etzion, dekat Tebing Barat yang diduduki.

Kamera-kamera itu dipasang sepanjang masa bagi mengawasi kawasan berkenaan.

Bagaimanapun, dewan pemukiman dalam kenyataannya berkata, perkhidmatan selular Israel sepatutnya tidak meliputi sekitar kawasan mata air terbabit.

Media Yahudi, Yedioth Ahronoth melaporkan bahawa pembesar suara juga telah dipasang di kawasan itu. -Agensi


PRN Johor diteruskan dengan SOP lebih longgar

PORT DICKSON, 10 Rejab 1443H, Sabtu – Kementerian Kesihatan (KKM) memaklumkan Pilihan Raya Negeri (PRN) Johor boleh diteruskan dengan prosedur operasi standard (SOP) yang lebih longgar berbanding PRN Sarawak dan Melaka sebelum ini.

Menteri berkenaan, Khairy Jamaluddin berkata ia berdasarkan kajian daripada KKM yang mengambil kira kesan varian Omicron terhadap kesihatan awam dan liputan vaksinasi negara yang tinggi pada masa ini membolehkan SOP PRN Johor dilonggarkan sedikit.

“KKM dah muktamadkan (SOP PRN Johor). SOP masih lagi ketat, tapi ada perkara yang KKM tidak benarkan ada yang dibenarkan tapi lebih banyak kita benarkan. Kita tidak boleh jelaskan lagi, tunggu pengumuman Suruhanjaya Pilihan Raya (SPR) nanti.

“Kita tengok dari PRN Melaka dan Sarawak sebelum ini, tiada lonjakan tidak ada kluster… dari segi kesihatan awam kita dah berjaya. Kita masih lagi yakin bahawa PRN boleh dilangsungkan sekali lagi,” katanya.

Beliau berkata demikian kepada pemberita selepas menyaksikan majlis menandatangani pemeteraian kerjasama promosi kesihatan antara Wellness Hub KKM dan rakan strategik yang turut dihadiri Pengarah Kesihatan Negeri Sembilan Datuk Dr Harlina Abdul Rashid di sini hari ini.

Bagaimanapun, beliau berkata kepatuhan SOP dalam kalangan masyarakat termasuk pemimpin politik berdepan PRN Johor itu nanti amat penting bagi mengawal penularan COVID-19.

SPR menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Feb dan pengundian awal pada 8 Mac.

Dalam pada itu, Khairy berkata sela masa lapan minggu antara dos pertama dan kedua bagi pemberian vaksin kanak-kanak masih dikekalkan susulan keberkesanan dan perlindungannya dalam tempoh berkenaan selain mendapati kesan sampingan lebih rendah sekiranya dijarakkan masa kedua-duanya.

“Saya dah rujuk perkara ini dengan jawatankuasa kerja teknikal dan kita masih kekalkan lapan minggu walaupun ada gelombang Omicron, namun apa-apa kedudukan dan pendirian jawatankuasa ini boleh disemak dari masa ke masa,” katanya.

Mengulas permintaan doktor kontrak berhubung perjawatan tetap disertakan dengan caruman Kumpulan Wang Simpanan Pekerja (KWSP), Khairy berkata pihaknya ketika ini menawarkan skim berpencen kepada mereka.

“Ia melibatkan 4,186 jawatan tetap tambahan yang akan diwujudkan di KKM menjelang Jun ini, mungkin pengambilan baharu (kakitangan) pada masa akan datang kita tawarkan KWSP,” katanya.

Sementara itu, beliau berkata KKM akan terus mempertingkatkan penguatkuasaan larangan merokok di tempat awam terutama di premis makanan dengan kerjasama agensi dan orang ramai. – Bernama


Kerajaan beri terus tablet PerantiSiswa, tak perlu pulang balik

SHAH ALAM, 6 Safar 1444H, Sabtu – Kerajaan hari ini memutuskan mahasiswa yang menerima PerantiSiswa Keluarga Malaysia tidak perlu memulangkan peranti itu apabila tamat pengajian nanti.

Mengumumkan perkara itu Perdana Menteri Datuk Seri Ismail Sabri Yaakob berkata kerajaan sebelum ini telah menetapkan inisiatif PerantiSiswa itu diberikan secara Konsep Guna Pakai (KGP), yang menyaksikan mahasiswa perlu memulangkannya selepas tamat pengajian.

Beliau berkata keputusan itu dibuat susulan maklum balas pertemuan antara Menteri Komunikasi dan Multimedia Tan Sri Annuar Musa dan Majlis Perwakilan Pelajar (MPP) pada 15 Ogos lepas.

“Namun atas maklum balas yang memberangsangkan semasa sesi pertemuan antara Menteri Komunikasi dan Multimedia bersama wakil MPP pada 15 Ogos lepas, terdapat cadangan supaya PerantiSiswa ini diberikan secara terus kepada mahasiswa yang mendapat keputusan cemerlang.

“Sukacita saya mengumumkan, bahawa kerajaan bersetuju untuk memberikan terus tablet berjenama ini kepada penerima PerantiSiswa. Jadi tidak perlu pinjam, tidak perlu pulang balik. Kerajaan beri terus kepada penerima,” katanya ketika berucap merasmikan Majlis Pelancaran Inisiatif PerantiSiswa Keluarga Malaysia di Dewan Agung Tuanku Canselor (DATC) UiTM Shah Alam di sini hari ini.

Sebelum ini Annuar dilaporkan berkata permohonan untuk inisiatif Perantisiswa yang dibuka secara dalam talian sejak 15 April hingga 15 Mei lepas bagi fasa pertama telah menerima kira-kira 100,000 permohonan.

Pakej PerantiSiswa Keluarga Malaysia adalah inisiatif kerajaan dengan kerjasama syarikat telekomunikasi terpilih untuk membekalkan sebuah peranti tablet kepada setiap pelajar B40 di IPT.

Tablet jenama Samsung dipilih sebagai pemenang tender bagi program berkenaan untuk membekalkan peranti itu mengikut lima zon iaitu Zon Sabah dan Sarawak, Zon Utara, Zon Tengah, Zon Timur dan Zon Selatan.

Sementara itu Perdana Menteri berkata kerajaan juga bersetuju untuk memanjangkan tempoh pendaftaran Pakej Remaja Keluarga Malaysia, bertujuan memastikan lebih ramai golongan pelajar dan remaja memperoleh akses Internet untuk pembelajaran dalam talian dari rumah, tanpa kekangan data.

“Pakej prabayar mampu milik khusus untuk golongan remaja dan pelajar termasuk pelajar pascasiswazah ini, telah diperkenalkan bermula bulan Oktober 2021, dan asalnya dijadual akan tamat pada bulan Oktober tahun ini.

“Keputusan pemanjangan tempoh ini diharapkan memberi peluang kepada lebih ramai remaja dan pelajar untuk melanggan Pakej Remaja Keluarga Malaysia yang ditawarkan oleh penyedia perkhidmatan mudah alih,” katanya.

Dalam majlis sama, Ismail Sabri berkata kerajaan akan memperluaskan penganjuran Program Jualan Keluarga Malaysia ke kampus-kampus pengajian tinggi bagi memastikan kebajikan mahasiswa terpelihara.

Beliau berkata penganjuran program di kampus itu diyakini dapat mengurangkan beban mahasiswa terhadap tekanan harga barangan yang tinggi.

“Diharapkan juga dengan inisiatif-inisiatif daripada pihak kerajaan ini, kita sebagai Keluarga Malaysia akan terus teguh bersama serta mengetepikan perbezaan dan meraikan kebersamaan sebagai sebuah keluarga besar Malaysia,” katanya. – Bernama


Lebih 145,000 penduduk di Jepun pindah akibat banjir

TOKYO, 16 Zulkaedah 1441H, Rabu – Lebih 145,000 penduduk di wilayah Kyoto dan Nagano di pulau Honshu dipindahkan dan amaran berpindah juga dikeluarkan di empat wilayah lain selepas hujan lebat melanda bahagian tengah Jepun.

Menurut agensi berita Sputnik – memetik NHK pada Rabu – amaran untuk berpindah itu dikeluarkan di wilayah Fukushima, Miyagi, Osaka dan Shiga.

Jepun dilanda banjir dan tanah runtuh sejak Sabtu. Hujan lebat bermula di bahagian barat daya negara itu, menyaksikan sekurang-kurangnya 57 orang maut sebelum melanda bahagian timur dan tengah.

Kementerian Kesihatan berkata, sekurang-kurangnya 23 hospital terjejas selain menyebabkan gangguan bekalan air dan elektrik.

Sekurang-kurangnya 28 pusat jagaan, 24 taska dan lima kemudahan orang kurang upaya turut mengalami kerosakan. – Bernama


Krisis air: PPIM desak tubuh jawatankuasa khas bebas penyelewengan

Oleh Siti Hafidah Abd Ghaffar

BANGI, 3 Rabiulawal 1442H, Selasa – Kecewa dengan gangguan bekalan air yang tidak berkesudahan, Persatuan Pengguna Islam Malaysia (PPIM) mendesak kerajaan negeri mempertimbangkan untuk menubuh jawatankuasa khas bertindak khusus untuk sumber air.

Jawatankuasa berkenaan disarankan terdiri dari pelbagai pihak termasuk Suruhanjaya Pencegahan Rasuah Malaysia (SPRM); pihak berkuasa tempatan (PBT) serta pertubuhan bukan kerajaan (NGO) supaya pengurusan air lebih telus dan bebas dari sebarang penyelewengan.

Bukan itu sahaja, PPIM turut menggesa agar hukuman yang lebih berat bagi kesalahan-kesalahan berkaitan pencemaran – dimasukkan dalam jenayah berat memandangkan air adalah sumber kehidupan.

“Kerajaan negeri, melalui PBT harus mengenakan syarat-syarat yang lebih ketat terutama melibatkan pembuangan efluen dengan mengambil kira lebih parameter dan agen berpotensi menyebabkan pencemaran.

“Kerajaan Selangor juga haruslah meningkatkan kempen-kempen kesedaran kepada para pengguna mengenai tanggungjawab menjaga kebersihan sumber air adalah tanggungjawab asas.

“Mereka harus tahu bahawa sumber air dunia kini hanya tinggal tiga peratus sahaja termasuk sumber-sumber air yang sedia tercemar.

“Selain itu, kerajaan negeri juga harus lebih telus yang memberikan gambaran yang jelas terhadap bilangan sungai yang tercemar pada tahap tertentu agar rakyat sedar apakah tahap kebersihan sungai dan sumber air yang berhampiran dengan mereka,” katanya dalam kenyataan di sini hari ini.

Pada masa sama, PPIM mengesyorkan agar satu insentif yang menarik kepada mana-mana individu yang melaporkan insiden-insiden pencemaran dan apa jua salah laku yang melibatkan pencemaran alam sekitar.

“PPIM juga berharap rentetan peristiwa gangguan air yang berulang-ulang ini tidak menyebabkan rakyat merusuh dan bertindak mengambil undang-undang di tangan mereka sendiri akibat kebosanan dan kemarahan yang meluap-luap.

“Adalah menjadi satu anomali di sebuah negara yang kaya dengan sumber air tawar tetapi rakyat terus menderita akibat kekurangan air!,” katanya.

Kebelakangan ini, gangguan bekalan air beberapa kali berlaku di sekitar Lembah Klang, terbaru kelmarin apabila Loji Rawatan Air Sungai Selangor Fasa 1 (LRA SSP1) terpaksa dihenti tugas separa untuk kerja-kerja pembaikan paip menyalurkan bekalan air terawat yang bocor.

Media melaporkan LRA Sungai Selangor Fasa 1, Fasa 2, Fasa 3 dan Rantau Panjang terpaksa dihenti tugas sepenuhnya berikutan insiden pencemaran air di Sungai Selangor yang menjadi sumber air mentah ke loji berkenaan.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, henti tugas di empat loji berkenaan menyebabkan 1,292 kawasan membabitkan 1,196,457 akaun pengguna mengalami gangguan bekalan air tidak berjadual.

Gangguan itu membabitkan kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.


ICU disaran jadi peneraju tangani isu keselamatan makanan

Oleh Zuhayati Yazid

BANGI, 15 Zulkaedah 1443H, Rabu – Majlis Perundingan Melayu (MPM) menyarankan Unit Penyelarasan Pelaksanaan (ICU) di Jabatan Perdana Menteri tampil menjadi peneraju kepada kerajaan dalam usaha menangani krisis makanan di negara ini.

Setiausaha Agungnya, Datuk Dr Hassan Mad berkata, ICU perlu berperanan mengadakan meja bulat selain layak menghimpunkan semua kelompok pemegang taruh yang berkait dengan isu keselamatan makanan, terutama pemimpin politik, kementerian, agensi kerajaan dan syarikat berkaitan kerajaan (GLC).

“Peranan ICU dilihat penting berikutan mempunyai peranan tersendiri yang mampu menyelaraskan untuk selaraskan semua pihak terkait dengan agenda sekuriti makanan ini.

“Terlalu banyak kementerian, agensi awam, korporat dan swasta terlibat, hatta cabaran utama dihadapi kerajaan ketika ini ialah kemampuannya menyelaras dan memperbaiki sistem penyampaian yang terlalu kerap dikeluhkan rakyat,” katanya kepada Ismaweb.net, hari ini.

Beliau berkata, wakil pemain industri yang lama dalam industri makanan adalah pihak paling utama dan wajib dilibatkan, meskipun sebagai pemain kerdil.

Datuk Dr Hassan berkata, suara dan pandangan mereka wajib didengar.

“Mungkin saya sudah ketinggalan zaman memahami peranan tiga agensi pusat ini, EPU, ICU dan SERU (telah dibubarkan) kerana diawal era perlaksanaan Dasar Ekonomi Baharu 1970 dulu, tiga agensi pusat yang berperanan sebagai nadi utama dan jentera penggerak kepada Perdana Menteri.

“EPU juga merancang, ICU menyelaras pelaksanaan dan SERU jalankan kajian impak terhadap apa yang dilaksanakan,” katanya.

Mengulas lanjut, Hassan berkata, ICU juga disaran supaya turun padang dan lihat sendiri isu dan cabaran pemain industri serta agensi yang sering berdamping dengan mereka.

“ICU, perlu mengawalselia atau memperkasakan semua agensi penguatkuasa bagi memastikan aktiviti kartel yang terlibat terkawal.

“Tak guna kita berbicara mengenai impak krisis makanan kepada pengguna, revisit dasar sekuriti makanan atau sebagainya, jika isu seperti kawalan terhadap aktiviti kartel ini yang turut pengaruhi proses pemindahan harga barangan (price transfer process), masih gagal dikawal,” katanya.

Datuk Dr Hassan berkata, MPM sebelum ini telah mengadakan dialog sekuriti makanan tahun lepas.

Malah, pasukan Petugas MPM-UPM telah ditubuhkan dan bersedia dengan syor untuk dikemukakan kepada kerajaan.

“Sekiranya ICU, serius hendak tangani isu ini, ketuklah pintu pejabat kami, InsyaAllah berduyun-duyun pemain industri yang berkaitan (yang bernaung dibawah beberapa NGO), tampil berjihad dan berkongsi pandangan bergandingan menangani krisis ini.

“Krisis ini perlu dilihat sebagai kesempatan untuk semua kelompok pemegang-taruh, bertanggung-jawab dan berperanan secara bersama, saksama dan setara, dalam berjihad menjayakan sesuatu agenda kepentingan nasional,” katanya.

Bak kata pepatah, alang-alang menyeluk pekasam biarlah ke pangkal lengan, sama seperti menangani krisis sekuriti makanan, ambillah kesempatan ini untuk bina semula  dan islahkan sektor ini menjadi sektor ekonomi baru, paling moden.

Bukan sahaja mengadaptasi semua peruntukan terkandung dalam Industrial Revolution 4.0.  sebaliknya kembalikan sektor makanan menjadi penyumbang terbesar kepada ekonomi negara.


Negara akan terus berkonflik selagi ada ‘dinasour politik’

BANGI, 1 Rabiulawal 1442H, Ahad – Dipercayai konflik perebutan kuasa tidak akan ada kesudahannya, selagi dinasour politik negara masih bergiat aktif.

Dinasour politik ini antaranya Pengasas Parti Pejuang Tanah Air (Pejuang), Tun Dr Mahathir Mohamad; Presiden PKR, Datuk Seri Anwar Ibrahim termasuk bekas Perdana Menteri, Datuk Seri Najib Tun Razak.

Berdasarkan pengamatan, Ketua Angkatan Pemuda Pemudi Parti Berjasa Malaysia (ANGKASA), Hazwan Mohamad menegaskan, sekali pun Anwar diangkat menjadi Perdana Menteri ke-9, ia tetap tidak akan merubah kitaran politik negara.

Sehubungan itu, beliau mendesak, ketiga-tiga pemimpin berkenaan berundur daripada kancah politik bagi memberi peluang kepada generasi baharu memimpin negara.

“Sebab itu anak muda perlu berhenti berbicara tentang politik lama dan politikus lama ini.

“Jasa mereka tetap dikenang, tetapi ini adalah masa generasi baharu pimpin masa hadapan negara,” katanya dalam kenyataan, hari ini.

Dalam perkembangan sama, Hazwan mendakwa, percaturan politik sekarang sangat bergantung kepada ‘warlord’ parti-parti utama.

“Semuanya hanya memikirkan tentang kuasa dan kekayaan. Rakyat melihat pemimpin hanya memikirkan tentang perut masing-masing,” dakwanya.

Terdahulu, Yang di-Pertuan Agong, Al-Sultan Abdullah sekali lagi menegur, sikap ahli politik ekoran daripada kemelut yang melanda negara.

Dalam satu kenyataan, Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Seri Paduka menjelaskan negara masih berhadapan dengan pelbagai masalah dan masa depan sukar akibat ancaman wabak COVID-19.

“Al-Sultan Abdullah turut mengulangi titah nasihat baginda kepada Ahli-Ahli Parlimen semasa Istiadat Perasmian Pembukaan Penggal Ketiga Parlimen ke-14 Mei lalu.

“Baginda menuntut kematangan dalam berpolitik dan memahami serta menjiwai keluh kesah rakyat dan tidak mengabaikan kesejahteraan rakyat,” katanya.


Solat tarawih di Kelantan tak lagi import imam luar

KOTA BHARU, 26 Syaaban 1442H, Khamis – Kerajaan negeri Kelantan tidak lagi ‘mengimport’ imam luar bagi tujuan solat tarawih sepanjang Ramadan tahun ini, kata Menteri Besarnya Datuk Ahmad Yakob.

Beliau berkata di Kelantan ada ramai individu yang berkelayakan yang setaraf dengan ‘imam import’ termasuk dari Mesir.

Namun begitu, katanya imam dari luar yang sudah sedia ada di Kelantan akan tetap digunakan kerana mereka memang menetap di negeri ini.

“Setakat ini tidak perlu import, sebab mereka dah ada di sini. Dahulunya mereka memang berada di luar tetapi sekarang sudah ada di sini (dalam Kelantan) yang bertugas sebagai mudir kepada Akademi al-Quran.

Justeru, kami akan gilirkan khidmat mereka dengan imam tempatan di negeri ini. Insya-Allah…kualiti imam tempatan sama kualitinya dengan imam import ini,” katanya kepada pemberita selepas merasmikan bangunan Pasar Awam Siti Mariam dan Kuarters Kerajaan di Bandaraya Satelit Islam Pasir Tumboh di sini, hari ini.

Hadir sama, Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Husin.

Mengulas lanjut, Ahmad Yakob berkata sekarang imam luar seperti dari Thailand tidak boleh datang (masuk) ke sini kerana pintu sempadan masih belum dibuka.

“Maknanya kami akan menggunakan khidmat imam tempatan dan jumlahnya adalah cukup. Imam tempatan yang ada termasuk dari tahfiz sains atau tahfiz biasa sudah ramai termasuk yang dibantu kerajaan negeri dan Persekutuan,” katanya.

Mengulas mengenai bazar Ramadan, Ahmad Yakob berkata kerajaan negeri membenarkan peniaga menjalankan perniagaan dengan mengikut prosedur operasi standard (SOP) yang ditetapkan Majlis Keselamatan Negara (MKN).

Beliau berkata setiap peniaga dan pelanggan yang hadir di bazar Ramadan perlu memakai pelitup muka dan mengamalkan penjarakan fizikal.

“Peniaga pula perlu mengehadkan hanya dua pelanggan pada setiap masa bagi mengelak kesesakan dan jumlah peniaga di satu-satu bazar adalah mengikut kapasiti kawasan tersebut.

“Kami tahu bahawa COVID-19 amat memberi kesan kepada peniaga terutamanya peniaga kecil. Dengan adanya ruang bulan Ramadan dan bazar Ramadan, kami jangka kegiatan ekonomi juga akan bergerak baik dengan mengikut SOP yang ada,” tambahnya. – Bernama